text:
er beskyttet i henholdsvis Fællesskabet eller de undertegnende Cariforumlande i medfør af litra B, og som vedrører samme produktklasse. Herudover giver Fællesskabet og de undertegnende Cariforumlande afslag på registrering af et varemærke under sådanne omstændigheder, hvis ansøgningen om registrering af varemærket er indsendt efter datoen for indsendelsen af ansøgningen om beskyttelse af den geografiske betegnelse og den geografiske betegnelse som følge heraf er beskyttet.
 3. Varemærker registreret i strid med stk. 2 erklæres ugyldige.
 4. Fællesskabet og de undertegnende Cariforumlande sikrer, med forbehold af litra D, stk. 1, 2 og 3, at et varemærke, hvis anvendelse svarer til en af situationerne i litra B, stk. 3, og dette varemærke har været genstand for en ansøgning, er registreret eller har vundet hævd, for så vidt denne mulighed er hjemlet i den gældende lovgivning, i god tro på Fællesskabets eller et undertegnende Cariforumlands område enten før datoen for anvendelsen af WTO-forpligtelserne i Fællesskabet eller et undertegnende Cariforumland eller før datoen for indsendelsen af ansøgningen om beskyttelse af den geografiske betegnelse på de respektive områder, fortsat kan anvendes uanset registreringen af den geografiske betegnelse, forudsat at der ikke foreligger nogen ugyldigheds- eller fortabelsesgrund mod dette varemærke som omhandlet i Fællesskabets eller det berørte undertegnende Cariforumlands lovgivning. I så fald tillades anvendelsen af den geografiske betegnelse samtidig med det relevante varemærke.
 Fællesskabet og de undertegnende Cariforumlande indleder senest den 1. januar 2014 forhandlinger om en aftale vedrørende beskyttelse af geografiske betegnelser på deres respektive områder, uden at dette berører individuelle ansøgninger om beskyttelse, som måtte være indgivet direkte.
 Fællesskabet og de undertegnende Cariforumlande anerkender behovet for klare retlige rammer for indehavere af geografiske betegnelser, der ønsker at anvende deres geografiske betegnelser på internettet og deltage i udviklingen af den elektroniske handel, herunder bestemmelser med henblik på at afgøre, om anvendelsen af et tegn på internettet har bidraget til uretmæssig brug, antydning, tilegnelse i ond tro eller krænkelse af en geografisk betegnelse, og om denne anvendelse udgør illoyal konkurrence, samt bestemmelser om afhjælpning af problemet, herunder endelig overdragelse eller annullering af betegnelsen. I den forbindelse tilstræber Fællesskabet og de undertegnende Cariforumlande at anvende den fælles henstilling vedrørende beskyttelse af mærker og andre intellektuelle ejendomsrettigheder på internettet, der blev vedtaget af WIPO på den 36. møderække i forsamlingerne af WIPO's medlemsstater den 24. september-3. oktober 2001.
 Artikel 146
 Industrielle design
 Fællesskabet og de undertegnende Cariforumlande tilstræber at tiltræde Haagarrangementet vedrørende international registrering af industrielle design (1999).
 1. Fællesskabet og de undertegnende Cariforumlande sørger for beskyttelse af uafhængigt frembragte industrielle design, der er nye eller originale, og som har individuel karakter.
 2. Et design anses for at være nyt, hvis intet identisk design er blevet gjort tilgængeligt for offentligheden.
 3. Et design anses for at have individuel karakter, hvis det helhedsindtryk, det giver den informerede bruger, adskiller sig fra en sådan brugers helhedsindtryk af alle andre design, som er tilgængelige for offentligheden.
 4. Beskyttelsen ydes ved registrering og giver indehaverne eneret i overensstemmelse med denne artikel. Ikke-registrerede design giver samme eneret, men kun hvis den brug, som


text:
der gøres indsigelse imod, skyldes kopiering af det beskyttede design. Ikke-registrerede design og tekstildesign kan beskyttes ved en design- eller ophavsrettighed.
 1. Fællesskabet og de undertegnende Cariforumlande kan fastsætte begrænsede undtagelser fra beskyttelsen af industrielle design, forudsat at sådanne undtagelser ikke i urimeligt omfang er i modstrid med den normale udnyttelse af beskyttede industrielle design og ikke i urimeligt omfang er til skade for de legitime interesser, som indehaveren af det beskyttede design har, under hensyn til tredjemands legitime interesser.
 2. Designbeskyttelse gælder ikke for design, der i alt væsentligt er dikteret af tekniske eller funktionelle forhold.
 3. Der kan ikke erhverves designret til et design, der strider mod den offentlige orden eller sædelighed.
 1. Indehaveren af et beskyttet industrielt design har ret til at forhindre, at tredjemand uden at have indehaverens samtykke fremstiller, udbyder, sælger, importerer, opbevarer eller anvender artikler, der bærer eller inkorporerer det beskyttede design, dersom en sådan handling har en kommerciel målsætning eller i urimeligt omfang skader den normale udnyttelse af designet eller ikke er forenelig med god forretningsskik.
 2. For ikke-registrerede design anses den brug, der gøres indsigelse imod, imidlertid ikke for at skyldes kopiering af et beskyttet design, hvis den hidrører fra et selvstændigt arbejde fra en designer, som med rimelighed må formodes ikke at have haft kendskab til det design, indehaveren har gjort tilgængeligt for offentligheden.
 1. Indledningsvis varer beskyttelsen i Fællesskabet og de undertegnende Cariforumlande efter registreringen mindst fem år. Efter anmodning fra rettighedshaveren fornyes registreringen i en eller flere perioder a fem år, dog højst 25 år regnet fra ansøgningsdatoen, forudsat at fornyelsesgebyret er betalt.
 2. Beskyttelsen af ikke-registrerede design i Fællesskabet og de undertegnende Cariforumlande varer mindst tre år regnet fra den dato, hvor designet er gjort tilgængeligt for offentligheden på det pågældende område.
 Et design, der er beskyttet ved registrering i en af parterne eller et undertegnende Cariforumland i overensstemmelse med denne artikel, kan også beskyttes i henhold til vedkommende parts eller undertegnende Cariforumlands lovgivning om ophavsret fra det tidspunkt, hvor designet blev skabt eller fastlagt i en given form.
 Artikel 147
 Patenter
 1. Fællesskabet overholder:
 a)
 patentsamarbejdstraktaten (Washington, 1970, senest ændret i 1984)
 b)
 patentlovstraktaten (Genève 2000)
 c)
 Budapesttraktaten om international anerkendelse af deponering af mikroorganismer i forbindelse med behandling af patentsager (1977, ændret i 1980).
 2. De undertegnende Cariforumlande tiltræder:
 a)
 patentsamarbejdstraktaten (Washington, 1970, senest ændret i 1984)
 b)
 Budapesttraktaten om international anerkendelse af deponering af mikroorganismer i forbindelse med behandling af patentsager (1977, ændret i 1980).
 3. De undertegnende Cariforumlande tilstræber at tiltræde patentlovstraktaten (Genève, 2000).
 Fællesskabet og de undertegnende Cariforumlande erkender vigtigheden af Dohaerklæringen om TRIPS-aftalen og folkesundhed, der blev vedtaget den 14. november 2001 af ministerkonferencen under WTO, og WTO's Almindelige Råds afgørelse af 30. august 2003 om punkt 6 i Dohaerklæringen om TRIPS-aftalen og folkesundhed og er enige om at træffe de nødvendige foranstaltninger til godkendelse af protokollen om ændring af TRIPS-aftalen, udfærdiget i Genève den 6. december 2005.
 Artikel 148
 Brugsmodeller
 1. Fællesskabet og de undertegnende Cariforumlande kan beskytte alle produkter og

type: contracts

jurisdiction: EU


text:
processer på alle teknologiske områder, forudsat at de er nye, i nogen grad har opfindelseshøjde og kan udnyttes industrielt.
 2. Fællesskabet og de undertegnende Cariforumlande kan nægte at beskytte produkter og processer, hvis kommercielle udnyttelse på deres område det er nødvendigt at forhindre for at beskytte den offentlige orden eller sædelighed, menneskers, dyrs eller planters liv eller sundhed eller undgå alvorlig skade på miljøet, forudsat at det ikke kun sker, fordi udnyttelsen er forbudt i deres lovgivning.
 3. Fællesskabet og de undertegnende Cariforumlande kan også nægte at beskytte:
 a)
 diagnostiske, terapeutiske og kirurgiske metoder til behandling af mennesker eller dyr
 b)
 planter og dyr, bortset fra mikroorganismer, samt overvejende biologiske processer til fremstilling af planter eller dyr, bortset fra ikke-biologiske og mikrobiologiske processer, jf. dog artikel 150.
 4. Bestemmelserne i denne artikel berører ikke den eksisterende lovgivning i Fællesskabet eller de undertegnende Cariforumlande.
 Beskyttelsen indrømmes for mindst fem år og højst ti år, regnet fra ansøgningsdatoen eller, hvis der er begæret prioritet, fra prioritetsdatoen.
 1. Alle betingelser og fleksibilitetsbestemmelser for patenter i TRIPS-aftalens afdeling 5 finder tilsvarende anvendelse på brugsmodeller, især sådanne, som måtte være nødvendige af hensyn til folkesundheden.
 2. En ansøgning om meddelelse af patent kan konverteres til en ansøgning om brugsmodelbeskyttelse, forudsat at anmodningen om konvertering indgives, inden patentet er blevet meddelt.
 Artikel 149
 Plantesorter
 1. Fællesskabet og de undertegnende Cariforumlande har ret til at fastsætte bestemmelser om undtagelser fra den eneret, der indrømmes planteforædlere, således at landbrugere kan bevare, anvende og udveksle beskyttet udsæd af egen avl og andet formeringsmateriale.
 2. Fællesskabet og de undertegnende Cariforumlande fastsætter bestemmelser om beskyttelse af plantesorter i overensstemmelse med TRIPS-aftalen. I den forbindelse overvejer de at tiltræde den internationale konvention om beskyttelse af plantenyheder — UPOV-konventionen (akten af 1991).
 Artikel 150
 Genressourcer, traditionel viden og folklore
 1. Med forbehold af deres nationale lovgivning respekterer, bevarer og opretholder Fællesskabet og de undertegnende Cariforumlande viden, innovationer og sædvaner hos oprindelige og lokale samfund med traditionelle livsformer, som er vigtige for bevarelse og bæredygtig brug af den biologiske mangfoldighed, og fremmer en bredere anvendelse heraf under medvirken af og med samtykke fra indehaverne af denne viden, disse innovationer og sædvaner samt tilskynder til en retfærdig fordeling af de fordele, der udspringer af udnyttelsen af denne viden, disse innovationer og sædvaner.
 2. Fællesskabet og de undertegnende Cariforumlande erkender med forbehold af deres nationale lovgivning vigtigheden af at træffe passende foranstaltninger til bevarelse af traditionel viden og er enige om fortsat at arbejde for udviklingen af særlige internationalt anerkendte modeller for retlig beskyttelse af traditionel viden.
 3. Fællesskabet og de undertegnende Cariforumlande er enige om, at patentbestemmelserne i denne underafdeling og konventionen om den biologiske mangfoldighed skal gennemføres således, at de støtter hinanden.
 4. Fællesskabet og de undertegnende Cariforumlande kan i forbindelse med de administrative krav til en patentansøgning vedrørende en opfindelse, som gør brug af biologisk materiale som en nødvendig del af opfindelsen, kræve, at ansøgeren oplyser kilden til det anvendte biologiske materiale, der beskrives som en del af opfindelsen.
 5. Fællesskabet og de


text:
undertegnende Cariforumlande er enige om regelmæssigt at udveksle synspunkter og oplysninger om relevante multilaterale drøftelser:
 a)
 i WIPO vedrørende de emner, der tages op i Den Mellemstatslige Komité for Intellektuel Ejendomsret og Genressourcer, Traditionel Viden og Folklore, og
 b)
 i WTO vedrørende forholdet mellem TRIPS-aftalen og konventionen om biologisk mangfoldighed og beskyttelsen af traditionel viden og folklore.
 6. Fællesskabet og de undertegnende Cariforumlande er enige om på foranledning af Fællesskabet eller et undertegnende Cariforumland at tage denne artikel op til fornyet overvejelse i Det Fælles Cariforum/EF-råd efter afslutningen af de i stk. 5 omhandlede relevante multilaterale drøftelser og i lyset af resultaterne heraf.
 Underafdeling 3
 Håndhævelse af intellektuel ejendomsret
 Artikel 151
 Almindelige forpligtelser
 1. Uden at det berører deres rettigheder og forpligtelser i henhold til TRIPS-aftalen, særlig del III, fastsætter Fællesskabet og de undertegnende Cariforumlande de foranstaltninger, procedurer og retsmidler, der er nødvendige for at sikre håndhævelsen af de intellektuelle ejendomsrettigheder, der er omfattet af denne afdeling. Disse foranstaltninger, procedurer og retsmidler skal være fair og rimelige, de må ikke være unødigt komplicerede eller udgiftskrævende, og de må ikke indebære urimelige frister eller medføre ugrundede forsinkelser.
 2. Foranstaltningerne og retsmidlerne skal ligeledes være effektive, stå i et rimeligt forhold til krænkelsen og have afskrækkende virkning, og de skal anvendes på en sådan måde, at der ikke opstår hindringer for lovlig samhandel, og at der ydes garanti mod misbrug af dem.
 Artikel 152
 Rekvirenter
 Fællesskabet og de undertegnende Cariforumlande anerkender som personer, der kan anmode om anvendelse af de foranstaltninger, procedurer og retsmidler, der er omhandlet i denne afdeling og i del III af TRIPS-aftalen:
 a)
 indehavere af intellektuelle ejendomsrettigheder i overensstemmelse med den lovgivning, der finder anvendelse
 b)
 alle andre personer, der har tilladelse til at anvende disse rettigheder, navnlig licenshavere, i det omfang det er muligt efter og i overensstemmelse med den lovgivning, der finder anvendelse
 c)
 organisationer til kollektiv forvaltning af intellektuelle ejendomsrettigheder, der efter reglerne er officielt anerkendt som berettigede til at repræsentere indehavere af intellektuelle ejendomsrettigheder, i det omfang det er muligt efter og i overensstemmelse med den lovgivning, der finder anvendelse
 d)
 faglige interesseorganisationer, der efter reglerne er anerkendt som berettigede til at repræsentere indehavere af intellektuelle ejendomsrettigheder, i det omfang det er muligt efter og i overensstemmelse med den lovgivning, der finder anvendelse.
 Artikel 153
 Bevismateriale
 Fællesskabet og de undertegnende Cariforumlande træffer i tilfælde af krænkelse af en intellektuel ejendomsrettighed i kommerciel målestok de nødvendige foranstaltninger til, at de kompetente retslige myndigheder, når det er hensigtsmæssigt, på begæring kan kræve dokumenter med bankoplysninger samt finansielle og kommercielle oplysninger, som modparten har kontrol over, fremlagt, under forudsætning af at fortrolige oplysninger beskyttes.
 Artikel 154
 Foranstaltninger til sikring af bevismateriale
 Fællesskabet og de undertegnende Cariforumlande sikrer, allerede inden behandlingen af en sag vedrørende realiteten påbegyndes, at de kompetente retslige myndigheder på begæring af en part, der har fremført et rimeligt tilgængeligt bevismateriale til støtte for sin påstand om, at dens intellektuelle ejendomsret er blevet krænket eller vil blive krænket, træffer afgørelse om, at der omgående skal


text:
indføres effektive foreløbige foranstaltninger med henblik på at sikre det relevante bevismateriale i forbindelse med den påståede krænkelse, under forudsætning af at fortrolige oplysninger beskyttes. Sådanne foranstaltninger kan omfatte en udførlig beskrivelse af de omtvistede varer med eller uden udtagning af prøver eller en beslaglæggelse af disse og, når det er hensigtsmæssigt, af de materialer og redskaber, der har været anvendt ved fremstillingen og/eller distributionen af disse varer, og af de hertil hørende dokumenter.
 Artikel 155
 Ret til information
 1. Fællesskabet og de undertegnende Cariforumlande sikrer, at de kompetente retslige myndigheder i forbindelse med sager om krænkelse af en intellektuel ejendomsrettighed og som svar på en velbegrundet og forholdsmæssigt afpasset begæring fra rekvirenten kan pålægge den krænkende part og/eller enhver anden person at give oplysninger om oprindelsen af og distributionskanalerne for de varer eller tjenesteydelser, der krænker en intellektuel ejendomsrettighed, såfremt den pågældende:
 a)
 er fundet i besiddelse af de omtvistede varer i kommerciel målestok
 b)
 er fundet i færd med at anvende de omtvistede tjenesteydelser i kommerciel målestok
 c)
 er fundet i færd med at yde tjenester, der anvendes i de omtvistede aktiviteter, i kommerciel målestok, eller
 d)
 er blevet identificeret af den i litra a), b) eller c) omhandlede person som indblandet i produktion, fremstilling eller distribution af sådanne varer eller levering af sådanne tjenesteydelser.
 2. De i stk. 1 nævnte oplysninger omfatter i givet fald:
 a)
 navn og adresse på producenter, fremstillere, distributører, leverandører og andre tidligere indehavere af varer eller tjenesteydelser samt på engros- og detailhandelsled
 b)
 oplysninger om producerede, fremstillede, leverede, modtagne eller bestilte mængder og om den pris, der er opnået for de pågældende varer eller tjenesteydelser.
 3. Stk. 1 og 2 finder anvendelse med forbehold af andre lovbestemmelser, der:
 a)
 tillægger rettighedshaveren en mere vidtgående ret til information
 b)
 regulerer brugen af oplysninger meddelt i henhold til denne artikel i civilretlige eller strafferetlige sager
 c)
 omhandler erstatningsansvaret ved misbrug af retten til information
 d)
 danner grundlag for at nægte at meddele oplysninger, som ville tvinge den i stk. 1 omhandlede person til at indrømme, at vedkommende selv eller en nær slægtning har deltaget i en krænkelse af en intellektuel ejendomsrettighed, eller
 e)
 omhandler beskyttelsen af fortrolige kilder til information eller behandlingen af personoplysninger.
 Artikel 156
 Foreløbige og retsbevarende foranstaltninger
 1. Fællesskabet og de undertegnende Cariforumlande sikrer, at de kompetente retslige myndigheder på begæring af rekvirenten kan udstede et foreløbigt påbud med henblik på at forhindre en nært forestående krænkelse af en intellektuel ejendomsrettighed eller midlertidigt, og hvis det er muligt i henhold til national lovgivning, under trussel om tvangsbøder, forbyde en fortsættelse af den påståede krænkelse af den pågældende rettighed eller gøre denne fortsættelse betinget af, at der stilles sikkerhed for erstatning til rettighedshaveren, når en krænkelse er påvist. Et foreløbigt påbud kan på de samme betingelser udstedes over for en mellemmand, hvis ydelser anvendes af tredjemand til krænkelse af en intellektuel ejendomsrettighed.
 2. Et foreløbigt påbud kan også udstedes for at kræve beslaglæggelse eller aflevering af varer, der mistænkes for at krænke


text:
en intellektuel ejendomsrettighed for at forhindre, at de indføres i handelen eller omsættes.
 3. I tilfælde af overtrædelser i kommerciel målestok sikrer Fællesskabet og de undertegnende Cariforumlande, at de retslige myndigheder, hvis rekvirenten godtgør, at der foreligger omstændigheder, som kan vanskeliggøre inddrivelsen af erstatning, kan kræve arrest i den påståede krænkende parts løsøregenstande og faste ejendom, herunder indefrysning af bankkonti og andre fordringer. Med henblik herpå kan de kompetente myndigheder kræve fremlæggelse af dokumenter med bankoplysninger samt finansielle og kommercielle oplysninger eller passende adgang til de relevante oplysninger.
 Artikel 157
 Afhjælpende foranstaltninger
 1. Fællesskabet og de undertegnende Cariforumlande sikrer, at de kompetente retslige myndigheder på begæring af rekvirenten og uden at det berører den erstatning, der skal udredes til rettighedshaveren som følge af krænkelsen, og uden nogen form for godtgørelse, kan kræve, at de varer, som de har fastslået krænker en intellektuel ejendomsrettighed, tilbagekaldes eller fjernes fra handelen eller destrueres.
 2. Fællesskabet og de undertegnende Cariforumlande sikrer, at disse foranstaltninger gennemføres for rettighedskrænkerens regning, medmindre særlige grunde taler herimod.
 Artikel 158
 Påbud
 Fællesskabet og de undertegnende Cariforumlande sikrer, at de retslige myndigheder, når der er truffet en retsafgørelse, som fastslår en krænkelse af en intellektuel ejendomsrettighed, kan udstede et påbud til den krænkende part med henblik på at forhindre fortsat krænkelse. Hvis det er muligt efter national lovgivning, pålægges der ved manglende overholdelse af et påbud i givet fald en tvangsbøde for at sikre, at påbuddet overholdes. Fællesskabet og de undertegnende Cariforumlande sikrer desuden, at rettighedshaverne kan kræve nedlagt forbud over for mellemmænd, hvis tjenester anvendes af tredjemand til at krænke en intellektuel ejendomsrettighed.
 Artikel 159
 Alternative foranstaltninger
 Fællesskabet og de undertegnende Cariforumlande kan bestemme, at de kompetente retslige myndigheder, når det er hensigtsmæssigt, og på begæring af den, der kan pålægges de i del III af TRIPS-aftalen og dette kapitel nævnte foranstaltninger, kan beordre betaling til den forurettede af en kontant godtgørelse i stedet for anvendelse af foranstaltningerne i del III af TRIPS-aftalen og dette kapitel, hvis denne person har handlet uforsætligt og ikke har udvist uagtsomhed, hvis gennemførelsen af de pågældende foranstaltninger ville skade ham uforholdsmæssigt meget, og hvis en kontant godtgørelse til den forurettede forekommer rimeligt tilfredsstillende.
 Artikel 160
 Erstatning
 1. Fællesskabet og de undertegnende Cariforumlande sikrer, at de retslige myndigheder, når de fastsætter erstatningen:
 a)
 tager hensyn til alle relevante aspekter, såsom negative økonomiske konsekvenser, herunder tabt fortjeneste, som den forurettede har lidt, den krænkende parts uberettigede fortjeneste, og, når det er hensigtsmæssigt, andre elementer end de økonomiske, eller
 b)
 som et alternativ til litra a), når det er hensigtsmæssigt, kan fastsætte erstatningen til et fast beløb på grundlag af elementer, der som minimum svarer til størrelsen af de gebyrer eller afgifter, som den krænkende part skulle have betalt, hvis han havde anmodet om tilladelse til at anvende den pågældende intellektuelle ejendomsrettighed.
 2. I sager, hvor den krænkende part har krænket intellektuelle ejendomsrettigheder uden at vide det eller uden at have rimelig grund til at vide det, kan Fællesskabet og de undertegnende Cariforumlande bestemme, at de


text:
retslige myndigheder kan træffe beslutning om tilbagebetaling af et overskud eller om betaling af en erstatning, der kan være fastsat på forhånd.
 Artikel 161
 Sagsomkostninger
 Fællesskabet og de undertegnende Cariforumlande sikrer, at deres nationale lovgivning indeholder foranstaltninger vedrørende fordelingen af omkostningerne, som almindeligvis pålægges den tabende part, medmindre rimelighedshensyn tilsiger, at de fordeles på anden vis.
 Artikel 162
 Offentliggørelse af retsafgørelser
 Fællesskabet og de undertegnende Cariforumlande sikrer, at de retslige myndigheder i søgsmål vedrørende krænkelse af intellektuelle ejendomsrettigheder kan træffe afgørelse om, at der på begæring af rekvirenten og for den krænkende parts regning træffes passende foranstaltninger til formidling af information om afgørelsen, og at retsafgørelsen opslås og offentliggøres i sin helhed eller i uddrag. Fællesskabet og de undertegnende Cariforumlande kan give mulighed for yderligere offentliggørelsesforanstaltninger, der er afpasset efter de særlige forhold, herunder bekendtgørelse på en iøjnefaldende måde.
 Artikel 163
 Foranstaltninger ved grænsen
 1. Medmindre andet er fastsat i denne afdeling, indfører Fællesskabet og de undertegnende Cariforumlande procedurer (27), der gør det muligt for en rettighedshaver, der har gyldige grunde til at have mistanke om, at der finder import, eksport, reeksport, indpassage i eller udpassage fra toldområdet, henførsel under en suspensionsprocedure eller overførsel til en frizone eller et frilager af varer, der krænker en intellektuel ejendomsrettighed (28), sted, at indgive en skriftlig anmodning til de kompetente administrative eller retslige myndigheder om, at toldmyndighederne suspenderer sådanne varers overgang til fri omsætning eller tilbageholder dem.
 2. Bestemmelserne i TRIPS-aftalens artikel 52-60 finder anvendelse. Alle de rettigheder og forpligtelser, der er fastsat i disse bestemmelser, vedrørende importøren, finder også anvendelse på eksportøren eller indehaveren af varerne.
 Underafdeling 4
 Samarbejde
 Artikel 164
 Samarbejde
 1. Der samarbejdes med det formål at støtte gennemførelsen af de tilsagn og forpligtelser, der indgås i henhold til denne afdeling. Parterne er enige om, at samarbejdsaktiviteterne vil være særlig vigtige i den i artikel 139 og 140 omhandlede overgangsperiode.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 Styrkelse af regionale initiativer, organisationer og kontorer med relation til intellektuelle ejendomsrettigheder, herunder uddannelse af personale og udvikling af offentligt tilgængelige databaser, med det formål at forbedre den regionale reguleringskapacitet, de regionale love og administrative bestemmelser samt den regionale gennemførelse af de forpligtelser vedrørende intellektuel ejendomsret, der indgås i denne afdeling, herunder håndhævelsesforpligtelser. Dette indebærer bl.a. støtte til lande, som ikke er part i aftalen, men som ønsker at deltage i regionale initiativer, og regional forvaltning af ophavsret og dermed beslægtede rettigheder.
 b)
 Støtte til udarbejdelse af nationale love og administrative bestemmelser med henblik på beskyttelse og håndhævelse af intellektuelle ejendomsrettigheder, til oprettelse og styrkelse af nationale kontorer og andre organer med relation til intellektuelle ejendomsrettigheder, herunder uddannelse af personale i spørgsmål om håndhævelse, samt til indførelse af midler til samarbejde mellem disse organer i parterne og de undertegnende Cariforumlande, bl.a. for at lette de undertegnende Cariforumlandes tiltrædelse og efterlevelse af de i denne afdeling nævnte traktater og konventioner.
 c)
 Udvælgelse af produkter, som kan komme i betragtning til beskyttelse som geografiske


text:
betegnelser, og andre tiltag med henblik på at give disse produkter beskyttelse som geografiske betegnelser. I den forbindelse lægger Fællesskabet og de undertegnende Cariforumlande særlig vægt på at fremme og bevare lokal traditionel viden og biologisk mangfoldighed gennem indførelsen af geografiske betegnelser.
 d)
 I samråd med parternes og de undertegnende Cariforumlandes kompetente myndigheder udarbejdelse i regi af erhvervssammenslutninger og -organisationer af adfærdskodekser, der kan bidrage til håndhævelsen af intellektuelle ejendomsrettigheder.
 KAPITEL 3
 Offentlige indkøb
 Artikel 165
 Overordnet mål
 Parterne erkender den betydning, gennemsigtige konkurrencebaserede udbudsprocedurer har for den økonomiske udvikling, og at der i den forbindelse bør tages behørigt hensyn til den særlige økonomiske situation i Cariforumlandene.
 Artikel 166
 Definitioner
 I dette kapitel forstås ved:
 1)
 »offentlige indkøb«: alle former for indkøb af varer eller tjenesteydelser eller en kombination heraf, herunder også bygge- og anlægsarbejder, som de i bilag VI opførte ordregivere foretager til det offentliges behov og ikke med henblik på kommercielt videresalg eller på anvendelse ved fremstilling af varer eller levering af tjenesteydelser til kommercielt salg, medmindre andet er angivet. Heri indgår også metoder såsom køb eller leasing, leje eller lejekøb, med eller uden forkøbsret
 2)
 »ordregivere«: enheder i de undertegnende Cariforumlande og Fællesskabet, der foretager indkøb i overensstemmelse med bestemmelserne i dette kapitel, jf. bilag VI
 3)
 »leverandører«: alle fysiske eller juridiske personer eller offentlige organer eller grupper af sådanne personer og organer i et undertegnende Cariforumland eller Fællesskabet, som kan levere varer og tjenesteydelser eller udføre bygge- og anlægsarbejder. Udtrykket omfatter vareleverandører, tjenesteydere og entreprenører
 4)
 »kvalificeret leverandør«: en leverandør, der opfylder betingelserne for deltagelse, og som en ordregiver derfor anerkender
 5)
 »potentiel leverandør« en leverandør, der har ret til at deltage i en parts eller et undertegnende Cariforumlands offentlige indkøb i overensstemmelse med national lovgivning, jf. dog bestemmelserne i dette kapitel
 6)
 »leverandørliste«: en liste over leverandører, som en ordregiver har fastslået opfylder betingelserne for optagelse på den pågældende liste, og som han agter at anvende mere end en gang
 7)
 »juridisk person«: enhver juridisk person, der lovligt er oprettet eller på anden måde organiseret i henhold til den relevante lovgivning, uanset om formålet er at skabe fortjeneste eller ej, og uanset om den er privat eller offentligt ejet, herunder enhver koncern, trust, partnerskab, joint venture, enkeltmandsvirksomhed eller sammenslutning
 8)
 »juridisk person fra en part«: en juridisk person, der er behørigt oprettet eller på anden måde organiseret i henhold til lovgivningen i Fællesskabet eller de undertegnende Cariforumlande. Har den juridiske person kun sit vedtægtsmæssige hjemsted eller hovedkontor på et af de undertegnende Cariforumlandes eller Fællesskabets område, betragtes den ikke som en juridisk person fra den pågældende part, medmindre den i udstrakt omfang driver erhvervsvirksomhed på det pågældende område
 9)
 »fysisk person«: en statsborger i henholdsvis en EU-medlemsstat eller et undertegnende Cariforumland i overensstemmelse med dens/dets respektive lovgivning
 10)
 »tjenesteydelser«: også tjenesteydelser i forbindelse med bygge- og anlægsarbejder, medmindre andet er angivet
 11)
 »skriftligt« eller »skriftlig«: formidling af information i ord, tal eller andre symboler, herunder ved elektroniske midler, som kan læses, gengives og lagres
 12)


text:
»meddelelse om påtænkte indkøb«: en meddelelse offentliggjort af en ordregiver, som opfordrer interesserede leverandører til at indsende en anmodning om deltagelse, et tilbud eller begge dele
 13)
 »offentligt udbud«: en procedure, hvorved alle interesserede leverandører kan afgive tilbud
 14)
 »begrænset udbud«: en procedure, hvorved i overensstemmelse med de relevante bestemmelser i dette kapitel kun kvalificerede leverandører, der opfordres hertil af ordregiveren, kan afgive tilbud
 15)
 »udbud med forhandling«: procedure, hvorved ordregiverne kan henvende sig til bestemte leverandører og forhandle kontraktvilkårene med en eller flere af disse
 16)
 »tekniske specifikationer«: specifikationer, der fastsætter egenskaberne ved varer eller tjenesteydelser, der skal indkøbes, f.eks. krav til kvalitet, funktionsdygtighed, sikkerhed og dimensioner, symboler, terminologi, emballering, mærkning og etikettering eller produktionsprocesser eller produktionsmetoder samt krav til overensstemmelsesvurderingsprocedurer, som fastsættes af de i dette kapitel omhandlede ordregivere
 17)
 »kompensationskøb« i forbindelse med offentlige indkøb: betingelser eller tiltag, der fremmer udviklingen af et lokalområde eller forbedrer betalingsbalancesituationen, f.eks. anvendelse af indenlandsk indhold, tildeling af licens på teknologi, investeringer, modkøb eller lignende.
 Artikel 167
 Anvendelsesområde
 1. Bestemmelserne i dette kapitel finder kun anvendelse på de i bilag VI opførte ordregivere og på offentlige indkøb, hvis værdi overstiger de i samme bilag fastsatte tærskler.
 2. Parterne og de undertegnende Cariforumlande sikrer, at deres ordregiveres indkøb, der er omfattet af dette kapitel, sker på en gennemsigtig måde efter bestemmelserne i dette kapitel og de herfor relevante bilag, idet alle potentielle leverandører fra de undertegnende Cariforumlande eller Fællesskabet behandles på lige fod i overensstemmelse med princippet om åben og effektiv konkurrence.
 1. Parterne erkender den økonomiske betydning af at oprette konkurrencedygtige regionale markeder for offentlige indkøb.
 2.
 a)
 Med hensyn til alle foranstaltninger vedrørende de omfattede offentlige indkøb bestræber ethvert undertegnende Cariforumland, herunder dets ordregivere, sig på ikke at behandle en leverandør etableret i et andet Cariforumland mindre gunstigt end lokalt etablerede leverandører.
 b)
 Med hensyn til alle foranstaltninger vedrørende de omfattede indkøb sørger Fællesskabet og de undertegnende Cariforumlande, herunder deres ordregivere, for:
 i)
 at de ikke diskriminerer mod en leverandør etableret i en given part på grundlag af, at de varer eller tjenesteydelser, der tilbydes af denne leverandør til et givent indkøb, er varer eller tjenesteydelser fra den anden part
 ii)
 at de ikke behandler en lokalt etableret leverandør mindre gunstigt end andre lokalt etablerede leverandører på grundlag af det omfang, i hvilket den pågældende er knyttet til eller ejes af udenlandske erhvervsdrivende eller statsborgere fra et undertegnende Cariforumland eller fra Fællesskabet.
 3. Med hensyn til alle foranstaltninger vedrørende de omfattede offentlige indkøb indrømmer parterne, herunder deres ordregivere, varer og tjenesteydelser fra den anden part og leverandører fra den anden part, der tilbyder varer eller tjenesteydelser fra en af parterne, en behandling, der ikke er mindre gunstig end den, de og deres ordregivere indrømmer indenlandske varer, tjenesteydelser og leverandører, jf. dog stk. 4.
 4. Parterne er ikke forpligtede til at tilbyde den i stk. 3 nævnte behandling, medmindre Det Fælles Cariforum/EF-råd træffer beslutning herom. I en sådan beslutning kan det fastsættes, for hvilke af parternes offentlige indkøb den i stk.


text:
3 omhandlede behandling skal finde anvendelse og på hvilke betingelser.
 Ordregivere må ikke vælge en værdiansættelsesmetode eller opdele et indkøb på en række delkontrakter med henblik på at omgå bestemmelserne i dette kapitel. Ved værdiansættelse tages der hensyn til alle former for betaling, herunder præmier, gebyrer, provisioner og renter.
 1. Intet i dette kapitel må fortolkes således, at det forhindrer et undertegnende Cariforumland eller Fællesskabet i at indføre eller håndhæve foranstaltninger, som vedrører varer eller tjenesteydelser leveret eller ydet af handicappede og filantropiske institutioner eller varer eller tjenesteydelser fremstillet ved fængselsarbejde.
 2. Dette kapitel finder ikke anvendelse på:
 a)
 erhvervelse eller leje af jord, eksisterende bygninger eller anden fast ejendom eller rettigheder hertil
 b)
 ikke-kontraktspecifikke aftaler eller enhver form for bistand, som en part eller et undertegnende Cariforumland yder, herunder kooperative aftaler, tilskud, lån, kapitalindskud, garantier og skatteincitamenter
 c)
 køb eller erhvervelse af finansformidler- og depottjenesteydelser, likvidations- og forvaltningstjenesteydelser for regulerede finansieringsinstitutter og tjenesteydelser i forbindelse med salg, afvikling og distribution af offentlig gæld, herunder lån og statsobligationer, gældsbeviser og andre værdipapirer
 d)
 radio- og tv-selskabers erhvervelse, udvikling, produktion eller koproduktion af programmateriale og aftaler om sendetid
 e)
 voldgifts- og mæglingstjenesteydelser
 f)
 offentlige ansættelseskontrakter
 g)
 tjenesteydelser vedrørende forskning og udvikling
 h)
 indkøb af landbrugsprodukter som led i landbrugsstøtteprogrammer og folkeernæringsprogrammer, herunder fødevarehjælp
 i)
 mellemstatslige indkøb
 j)
 offentlige indkøb:
 i)
 med direkte sigte på at yde international bistand, herunder udviklingsbistand
 ii)
 i henhold til den særlige procedure eller på de særlige betingelser, der gælder for en international aftale om troppestationering eller om en parts eller et undertegnende Cariforumlands gennemførelse af et projekt sammen med et tredjeland
 iii)
 til støtte for militærstyrker uden for partens eller det pågældende undertegnende Cariforumlands område
 iv)
 i henhold til den særlige procedure eller på de særlige betingelser, der gælder for en international organisation eller en organisation finansieret gennem internationale tilskud, lån eller andre former for bistand, når den gældende procedure eller betingelse ville være uforenelig med dette kapitel.
 Artikel 168
 Gennemsigtighed i offentlige indkøb
 1. Parterne og de undertegnende Cariforumlande offentliggør straks alle love, forskrifter, domstolsafgørelser, alment gældende administrative bestemmelser og procedurer vedrørende de offentlige indkøb, der er omfattet af dette kapitel, og enkeltstående offentlige indkøb i de relevante publikationer, der er angivet i bilag VII, herunder officielt udpegede elektroniske medier, jf. dog artikel 180, stk. 4. Parterne og de undertegnende Cariforumlande offentliggør straks på samme måde alle ændringer af sådanne foranstaltninger og underretter hinanden om sådanne ændringer inden for en rimelig frist.
 2. Parterne og de undertegnende Cariforumlande drager omsorg for, at deres ordregivere sørger for effektiv formidling af muligheder for tilbudsgivning i forbindelse med de relevante offentlige udbud og forsyner potentielle leverandører med alle fornødne oplysninger til, at de kan deltage i sådanne offentlige indkøb. Parterne opretter og vedligeholder en passende onlinefacilitet for at fremme effektiv formidling af muligheder for tilbudsgivning.
 a)
 Det udbudsmateriale, der udleveres til leverandørerne, skal indeholde alle de oplysninger, der er nødvendige for at afgive tilbud
 b)
 Tilbyder ordregiverne ikke vederlagsfri direkte adgang til hele udbudsmaterialet og eventuel støttedokumentation ad


text:
elektronisk vej, stiller de efter anmodning fra parternes potentielle leverandører straks udbudsmaterialet til rådighed.
 3. For alle de offentlige indkøb, der er omfattet af dette kapitel, offentliggør ordregiverne en forhåndsmeddelelse om påtænkte indkøb, medmindre andet er fastsat. Alle meddelelser skal være tilgængelige i hele udbudsperioden for det pågældende indkøb.
 4. Meddelelser om påtænkte indkøb skal indeholde mindst følgende oplysninger:
 a)
 ordregiverens navn, adresse, telefaxnummer og (eventuelt) e-mail-adresse og, hvis denne er en anden, den adresse, hvor al dokumentation vedrørende det offentlige indkøb kan indhentes
 b)
 den valgte udbudsprocedure og kontraktens form
 c)
 en beskrivelse af det påtænkte indkøb og angivelse af de væsentlige kontraktkrav, der skal opfyldes
 d)
 alle betingelser, som leverandørerne skal opfylde for at kunne deltage i det offentlige indkøb
 e)
 frister for afgivelse af tilbud og i givet fald frister for indgivelse af anmodninger om deltagelse i det offentlige indkøb
 f)
 alle kriterier for kontrakttildelingen, og
 g)
 om muligt betalingsvilkår og andre betingelser.
 5. Ordregiverne opfordres til så tidligt som muligt hvert regnskabsår at offentliggøre en meddelelse om deres fremtidige indkøbsplaner. Denne meddelelse skal indeholde genstanden for den offentlige indkøbskontrakt og den planlagte dato for offentliggørelsen af meddelelsen om påtænkte indkøb.
 6. Ordregivere i sektoren for forsyningsvirksomhed kan benytte meddelelsen om deres fremtidige indkøbsplaner som en meddelelse om påtænkte indkøb, forudsat at den indeholder de af de i stk. 4 nævnte oplysninger, der er til rådighed, og en opfordring til leverandører om at tilkendegive deres interesse i det offentlige indkøb.
 Artikel 169
 Udbudsprocedurer
 1. Uden at det berører de procedurer, der anvendes i forbindelse med specifikke offentlige indkøb, sikrer ordregiverne, at disse procedurer anføres i meddelelsen om påtænkte indkøb eller i udbudsmaterialet.
 2. Parterne og de undertegnende Cariforumlande sikrer, at deres love og administrative bestemmelser klart foreskriver, under hvilke betingelser ordregiverne kan anvende udbud med forhandling. De må ikke anvende denne procedure med det sigte at begrænse deltagelsen i det offentlige indkøb på en uigennemsigtig måde.
 3. Ved offentlige indkøb ad elektronisk vej sørger ordregiveren for:
 a)
 at indkøbet gennemføres under anvendelse af alment tilgængelige og interoperable it-produkter og -programmer, herunder sådanne, som vedrører autentifikation og kryptering af oplysninger
 b)
 at passende mekanismer sikrer dataintegriteten og forhindrer uretmæssig adgang til anmodninger om deltagelse og tilbud.
 Artikel 170
 Begrænset udbud
 1. Ved begrænset udbud sørger ordregiverne for:
 a)
 at offentliggøre en meddelelse om påtænkte indkøb
 b)
 i meddelelsen om påtænkte indkøb at opfordre potentielle leverandører til at indsende en anmodning om deltagelse
 c)
 at udvælge leverandører til at deltage i den begrænsede udbudsprocedure på en retfærdig måde, og
 d)
 at angive fristen for indsendelse af anmodninger om deltagelse.
 2. En ordregiver anerkender alle leverandører, der opfylder betingelserne for deltagelse i et givent indkøb, som kvalificerede leverandører, medmindre den i meddelelsen eller i udbudsmaterialet, hvis dette er offentligt tilgængeligt, fastsætter en begrænsning for det antal leverandører, der må afgive tilbud, og anfører de objektive kriterier for denne begrænsning.
 3. Er udbudsmaterialet ikke gjort offentligt tilgængeligt fra datoen for offentliggørelsen af den i stk. 1 omhandlede meddelelse, sikrer ordregiverne, at


text:
de pågældende dokumenter gøres tilgængelige samtidig for alle udvalgte kvalificerede leverandører.
 Artikel 171
 Udbud med forhandling
 1. Ved udbud med forhandling kan ordregiveren vælge ikke at anvende artikel 168, artikel 169, stk. 1 og 3, artikel 170, artikel 173, stk. 1, artikel 174, 175, 176 og 178.
 2. Ordregivere kan tildele deres offentlige kontrakter ved udbud med forhandling i følgende tilfælde:
 a)
 når der, i forbindelse med et offentligt eller begrænset udbud, ikke er afgivet egnede tilbud, forudsat at kravene i det oprindelige udbud ikke ændres væsentligt
 b)
 når kontrakten af tekniske eller kunstneriske årsager eller af årsager, der vedrører beskyttelsen af eksklusive rettigheder, kun kan opfyldes af en bestemt leverandør, og der ikke findes noget egnet alternativ
 c)
 når tvingende grunde som følge af begivenheder, som ordregiveren ikke har kunnet forudse, gør det umuligt at fremskaffe varerne eller tjenesteydelserne i tide ved offentligt eller begrænset udbud
 d)
 når der er tale om supplerende leverancer af varer eller tjenesteydelser fra den oprindelige leverandør, og et leverandørskifte ville tvinge ordregiveren til at indkøbe udstyr eller tjenesteydelser, der ikke opfylder kravene om udskiftelighed med eksisterende udstyr eller tjenesteydelser anskaffet ved det oprindelige indkøb, og en sådan opdeling ville medføre væsentlige ulemper eller betydeligt større omkostninger for ordregiveren
 e)
 når ordregiveren indkøber prototyper eller et nyt produkt eller en ny tjenesteydelse, der er blevet udviklet på dens foranledning som led i eller med henblik på en bestemt kontrakt om forskning, forsøg, undersøgelse eller nyudvikling
 f)
 når supplerende tjenesteydelser, som ikke var omfattet af den oprindelige kontrakt, men som lå inden for de målsætninger, der var opstillet i det oprindelige udbudsmateriale, på grund af uforudsete omstændigheder er blevet nødvendige for at fuldføre de heri beskrevne tjenesteydelser. Den samlede værdi af kontrakter om supplerende tjenesteydelser må dog ikke udgøre mere end 50 % af værdien af den oprindelige kontrakt
 g)
 når der er tale om nye tjenesteydelser, der er en gentagelse af lignende tjenesteydelser, som svarer til et projekt, for hvilket der er tildelt en oprindelig kontrakt ved åbent eller begrænset udbud, og for hvilket ordregiveren i meddelelsen om påtænkte indkøb anførte, at der kunne tænkes anvendt udbud med forhandling ved indgåelsen af kontrakter om sådanne nye tjenesteydelser
 h)
 når der er tale om produkter, der indkøbes på et råvaremarked
 i)
 når der er tale om kontrakter, der skal indgås med vinderen af en projektkonkurrence; hvis der er flere vindere, skal alle vinderne af konkurrencen opfordres til at deltage i forhandlingerne som anført i meddelelsen om påtænkte indkøb eller i udbudsmaterialet, og
 j)
 når der er tale om indkøb på ekstraordinært gunstige vilkår, der kun opstår inden for en meget kort tidsramme i tilfælde af usædvanlige salg, f.eks. ved likvidation, tvangsadministration eller konkurs, og ikke om rutinemæssige indkøb fra sædvanlige leverandører.
 Artikel 172
 Oprindelsesregler
 Fællesskabet og de undertegnende Cariforumlande må ikke i forbindelse med dette kapitel anvende oprindelsesregler på varer eller tjenesteydelser indført fra eller leveret af Fællesskabet og de undertegnende Cariforumlande, der afviger fra de oprindelsesregler, som anvendes i den normale handel på indførsler


text:
eller leverancer af de samme varer eller tjenesteydelser fra det samme undertegnende Cariforumland eller Fællesskabet.
 Artikel 173
 Tekniske specifikationer
 1. I overensstemmelse med målene i dette kapitel sikrer ordregiverne, at de tekniske specifikationer, der anvendes eller påtænkes anvendt i forbindelse med de offentlige indkøb, der er omfattet af dette kapitel, fastsættes i meddelelsen om påtænkte indkøb og/eller i udbudsmaterialet.
 2. Ordregivere må ikke på en måde, der kan have til følge at forhindre konkurrence, søge eller modtage rådgivning, der kan anvendes til at udarbejde eller benytte en teknisk specifikation til et bestemt offentligt indkøb, fra personer, som måtte have en forretningsmæssig interesse i det pågældende indkøb.
 3. Ved fastsættelsen af de tekniske specifikationer for de varer eller tjenesteydelser, der er genstand for det offentlige indkøb, sørger ordregiveren, når det er relevant, for:
 a)
 at anføre de tekniske specifikationer som krav til ydeevne og funktion, og ikke som krav til design eller beskrivende standarder, og
 b)
 at basere de tekniske specifikationer på internationale standarder, hvis sådanne findes, og hvis det ikke er tilfældet, på nationale tekniske forskrifter, anerkendte nationale standarder eller byggeforskrifter.
 4. Anvendes der krav til design eller beskrivende egenskaber i forbindelse med de tekniske specifikationer, skal ordregiveren, når det er relevant, anvende udtryk som »eller lignende« i de tekniske specifikationer og tage hensyn til tilbud, som klart opfylder kravene til design og beskrivende egenskaber og er egnede til det påtænkte formål.
 5. En ordregiver må ikke stille krav om tekniske specifikationer, der kræver eller henviser til et bestemt varemærke eller handelsnavn, patent, ophavsret, design eller type eller en bestemt oprindelse, producent eller leverandør, medmindre der ikke findes nogen anden nøjagtig eller forståelig måde at beskrive et indkøbsbehov på, og forudsat at der i sådanne tilfælde tilføjes f.eks. »eller lignende« i udbudsmaterialet.
 Artikel 174
 Kvalifikationskrav til leverandører
 1. I forbindelse med de offentlige indkøb, der er omfattet af dette kapitel, sikrer ordregiverne, at alle betingelser og kriterier for deltagelse i en udbudsprocedure offentliggøres på forhånd i meddelelsen om påtænkte indkøb eller i udbudsmaterialet. Disse betingelser og kriterier skal være begrænset til, hvad der er absolut nødvendigt for at sikre, at den potentielle leverandør er i stand til at udføre den pågældende kontrakt.
 2. De undertegnende Cariforumlande og Fællesskabet må ikke stille som betingelse, at en leverandør for at kunne deltage i et indkøb tidligere har fået tildelt en eller flere kontrakter af den pågældende parts eller det pågældende lands ordregivere, eller at leverandøren har tidligere arbejdserfaringer på det relevante område. Dette stykke finder ikke anvendelse på offentlige indkøb i forbindelse med konsekvensanalyser på det sociale område.
 3. Ordregiveren baserer sin vurdering af leverandørens finansielle, kommercielle og tekniske evner på de betingelser, der er fastsat på forhånd i meddelelser eller i udbudsmaterialet.
 4. Intet i denne artikel er til hinder for, at en leverandør kan udelukkes på grund af f.eks. konkurs eller afgivelse af urigtige oplysninger eller dom for en alvorlig forbrydelse.
 5. Ordregiverne kan føre en leverandørliste, forudsat at den meddelelse, der opfordrer interesserede leverandører til at anmode om optagelse


text:
på listen:
 a)
 offentliggøres en gang om året, og
 b)
 når den offentliggøres elektronisk, løbende gøres tilgængelig i et af de relevante medier i bilag VII.
 6. Ordregiverne sikrer, at leverandører til enhver tid kan anmode om at blive kvalificeret, idet de offentliggør en meddelelse, der opfordrer leverandører til at anmode om optagelse på listen, med følgende oplysninger:
 a)
 en beskrivelse af de varer og tjenesteydelser eller kategorier heraf, i forbindelse med hvilke listen eventuelt vil blive anvendt
 b)
 de betingelser, leverandørerne skal opfylde for at kunne deltage, og de metoder, ordregiveren vil anvende med henblik på at kontrollere, om en leverandør opfylder de pågældende betingelser
 c)
 ordregiverens navn og adresse samt andre nødvendige oplysninger for at kunne kontakte ordregiveren og indhente al relevant dokumentation vedrørende listen, og
 d)
 listens gyldighedsperiode og den metode, hvorved den vil blive fornyet eller bragt til ophør, eller, hvis gyldighedsperioden ikke er angivet, den metode, hvorved anvendelsen af listen vil blive bragt til ophør.
 Ordregiverne opfører alle kvalificerede leverandører på listen inden for en rimelig frist.
 7. Indsender en ikke-kvalificeret leverandør en anmodning om deltagelse sammen med alle de i den forbindelse krævede dokumenter inden for tidsfristen, behandler og antager ordregiveren, uanset om den anvender en leverandørliste eller ej, leverandørens anmodning om deltagelse, medmindre ordregiveren på grund af det offentlige indkøbs komplekse karakter ikke er stand til at færdiggøre behandlingen af anmodningen. Ordregiveren sikrer desuden, at en leverandør, der har anmodet om at blive opført på listen, underrettes rettidigt om, hvilken beslutning der er truffet herom.
 8. Ordregivere i sektoren for forsyningsvirksomhed kan anvende en meddelelse, der opfordrer leverandører til at anmode om optagelse på en leverandørliste, som en meddelelse om påtænkte indkøb og kan afvise anmodninger om deltagelse fra leverandører, som endnu ikke har kvalificeret sig til det offentlige indkøb med den begrundelse, at ordregiveren ikke har tid til at behandle anmodningen.
 Artikel 175
 Forhandlinger
 1. De undertegnende Cariforumlande og Fællesskabet kan bestemme, at deres ordregivere skal føre forhandlinger:
 a)
 i forbindelse med offentlige indkøb, hvor ordregiveren har tilkendegivet hensigt herom i meddelelsen om påtænkte indkøb, eller
 b)
 hvis det ved vurderingen konstateres, at intet tilbud indlysende er mest fordelagtigt ud fra de specifikke vurderingskriterier, der er fastsat i meddelelsen om påtænkte indkøb eller i udbudsmaterialet.
 2. Ordregivere skal:
 a)
 sikre, at enhver udelukkelse af leverandører i forbindelse med forhandlinger sker i overensstemmelse med de vurderingskriterier, der er fastsat i meddelelsen om påtænkte indkøb eller i udbudsmaterialet, og
 b)
 når forhandlingerne er afsluttet, fastsætte en fælles frist for alle de resterende leverandører, inden for hvilken de kan afgive nye eller ændrede tilbud.
 Artikel 176
 Åbning af tilbud og kontrakttildeling
 1. Alle tilbud indhentet af ordregivere ved åbne og begrænsede udbud modtages og åbnes efter procedurer og under vilkår, der sikrer retfærdighed og gennemsigtighed.
 2. Medmindre en ordregiver beslutter, at det ikke er i offentlighedens interesse at tildele kontrakten, tildeles kontrakten den leverandør, som på grundlag af de forelagte oplysninger fuldt ud er i stand til at udføre kontrakten, og hvis tilbud enten er


text:
det laveste eller det, som ud fra de specifikke vurderingskriterier i meddelelsen eller udbudsmaterialet er det mest fordelagtige. Tildelingen skal ske i overensstemmelse med de kriterier og væsentlige krav, der er fastsat i meddelelsen om påtænkte indkøb eller i udbudsmaterialet.
 Artikel 177
 Underretning om kontrakttildeling
 1. Parterne og de undertegnende Cariforumlande drager omsorg for, at deres ordregivere sørger for effektiv formidling af resultaterne af offentlige udbud.
 2. Ordregivere giver straks leverandørerne — efter anmodning skriftlig — underretning om de beslutninger, der er truffet vedrørende tildelingen af kontrakten. De underretter ligeledes efter anmodning alle forbigåede leverandører om grunden til, at deres tilbud er blevet afvist, og om de relative fordele ved det antagne tilbud.
 3. Ordregivere kan beslutte, at bestemte oplysninger om kontrakttildelingen ikke skal offentliggøres, såfremt offentliggørelse af oplysningerne ville være til hinder for retshåndhævelse eller på anden måde stride mod offentlige interesser, eller såfremt det ville være til skade for leverandørers legitime kommercielle interesser eller til skade for en loyal konkurrence mellem dem.
 4. Senest tooghalvfjerds (72) dage efter tildelingen af enhver kontrakt, som er omfattet af dette kapitel, offentliggør ordregiveren en meddelelse i den relevante papirbaserede publikation eller det relevante elektroniske medie, der er angivet i bilag VII, jf. dog artikel 180, stk. 4. Anvendes der udelukkende et elektronisk medie, skal oplysningerne forblive lettilgængelige i en rimelig lang periode. Meddelelsen skal mindst indeholde følgende oplysninger:
 a)
 en beskrivelse af de varer eller tjenesteydelser, der er genstand for det offentlige indkøb
 b)
 ordregiverens navn og adresse
 c)
 den valgte leverandørs navn og adresse
 d)
 værdien af det antagne tilbud eller af det højeste og det laveste tilbud, der er taget i betragtning ved tildelingen af kontrakten
 e)
 datoen for tildelingen, og
 f)
 den anvendte udbudsprocedure og, ved udbud med forhandling, en beskrivelse af de omstændigheder, der berettiger anvendelsen af denne procedure.
 Artikel 178
 Frister
 1. Ved fastsættelsen af frister i forbindelse med de offentlige indkøb, der er omfattet af dette kapitel, tager ordregiverne, i det omfang det er foreneligt med deres egne rimelige behov, hensyn til, hvor komplekst det påtænkte indkøb er, og hvor lang tid det normalt tager at fremsende tilbud.
 2. Parterne og de undertegnende Cariforumlande sikrer, at deres ordregivere tager behørigt hensyn til forsinkelser i offentliggørelsen, når de fastsætter sidste frist for modtagelse af tilbud eller anmodninger om deltagelse eller kvalifikation med hensyn til leverandørlisten. Disse frister, inklusive eventuelle forlængelser, skal være fælles for alle interesserede eller deltagende leverandører.
 3. Ordregiverne fastsætter klart de frister, der gælder for specifikke offentlige indkøb, i meddelelsen om påtænkte indkøb og/eller i udbudsmaterialet.
 Artikel 179
 Klager i forbindelse med tilbud
 1. Parterne og de undertegnende Cariforumlande fastsætter gennemsigtige, hurtige, upartiske og effektive procedurer, som giver leverandører mulighed for at påklage indenlandske foranstaltninger til gennemførelse af dette kapitel som led i offentlige indkøb, hvori de har eller har haft en legitim kommerciel interesse. Med henblik herpå opretter, angiver eller udnævner parterne eller de undertegnende Cariforumlande hver især mindst en upartisk administrativ eller retslig myndighed, der er uafhængig af deres ordregivere, til


text:
at modtage og behandle klager fra leverandører i forbindelse med de omfattede offentlige indkøb.
 2. En leverandør skal have rimelig tid til at udarbejde og indgive en klage regnet fra det tidspunkt, hvor leverandøren har eller med rimelighed må formodes at have kendskab til det forhold, der påklages. Dette stykke er ikke til hinder for, at parterne eller de undertegnende Cariforumlande kan kræve, at klager skal indgives inden for en rimelig frist, forudsat at denne frist bekendtgøres på forhånd.
 3. Ordregiverne sikrer, at de er i stand til at imødekomme begæringer om prøvelse ved at føre rimelige optegnelser over de offentlige indkøb, der er omfattet af dette kapitel.
 4. I forbindelse med klageprocedurer skal der hurtigt kunne fastsættes effektive midlertidige foranstaltninger med henblik på at råde bod på overtrædelser af de indenlandske foranstaltninger til gennemførelse af dette kapitel.
 Artikel 180
 Gennemførelsesfrist
 1. Gennemførelsesfristen fastsættes til to år efter ikrafttrædelsen af denne aftale, således at de undertegnende Cariforumlande kan bringe deres foranstaltninger i overensstemmelse med de specifikke proceduremæssige forpligtelser i dette kapitel.
 2. Fremgår det af en undersøgelse foretaget af Cariforum/EF-udvalget for Handel og Udvikling ved udløbet af gennemførelsesperioden, at en eller flere undertegnende Cariforumlande har behov for endnu et år til at bringe deres foranstaltninger i overensstemmelse med forpligtelserne i dette kapitel, kan Cariforum/EF-udvalget for Handel og Udvikling forlænge den i stk. 1 omhandlede gennemførelsesfrist med yderligere et år for de enkelte berørte undertegnende Cariforumlande.
 3. Som en undtagelse fra stk. 1 og 2 indrømmes Antigua og Barbuda, Belize, Commonwealth of Dominica, Grenada, Haiti, Saint Kitts og Nevis, Saint Lucia, Saint Vincent og Grenadinerne en gennemførelsesfrist på fem (5) år.
 4. Kravene i artikel 168, stk. 1, artikel 168, stk. 2, sidste punktum, artikel 170, stk. 1, litra a), og artikel 177, stk. 4, træder først i kraft for de undertegnende Cariforumlande, når den fornødne kapacitet til deres gennemførelse er blevet udviklet, dog senest fem år efter ikrafttrædelsen af denne aftale.
 Artikel 181
 Revisionsklausul
 Cariforum/EF-udvalget for Handel og Udvikling revurderer gennemførelsen af dette kapitel hvert tredje år, herunder med hensyn til eventuelle ændringer af dets anvendelsesområde, og kan med henblik herpå forelægge Det Fælles Cariforum/EF-råd passende henstillinger, hvis det er relevant. I den forbindelse kan Cariforum/EF-udvalget for Handel og Udvikling også fremsætte passende henstillinger med hensyn til parternes videre samarbejde om offentlige indkøb og gennemførelsen af dette kapitel, jf. dog artikel 182.
 Artikel 182
 Samarbejde
 1. Parterne erkender vigtigheden af at samarbejde med henblik på at lette gennemførelsen af deres forpligtelser og nå målene i dette kapitel.
 2. Parterne er enige om at samarbejde, bl.a. ved at yde hinanden støtte og oprette passende kontaktpunkter, på følgende områder, jf. artikel 7:
 a)
 udveksling af erfaringer og oplysninger om bedste praksis og lovgivningsmæssige rammer
 b)
 oprettelse og vedligeholdelse af passende ordninger og mekanismer med henblik på at lette overholdelsen af forpligtelserne i dette kapitel, og
 c)
 oprettelse af en onlinefacilitet på regionalt plan til effektiv formidling af oplysninger om muligheder for tilbudsgivning for at øge opmærksomheden blandt alle virksomheder om offentlige indkøb.


text:
KAPITEL 4
 Miljø
 Artikel 183
 Mål og bæredygtig udvikling
 1. Parterne bekræfter, at principperne om bæredygtig forvaltning af naturressourcer og miljø skal anvendes og integreres på alle niveauer af deres partnerskab som en del af deres overordnede tilsagn om at sikre bæredygtig udvikling, jf. Cotonouaftalens artikel 1 og 2.
 2. Parterne fremhæver, at Cotonouaftalens artikel 32 gør miljø og naturressourcer til tematiske og tværgående emner, og at de grundlæggende principper, der er fastsat i Cotonouaftalens artikel 2, dvs. ejerskab, deltagelse, dialog og differentiering, derfor er særlig relevante.
 3. Parterne og de undertegnende Cariforumlande er fast besluttet på at bevare, beskytte og forbedre miljøet, herunder gennem multilaterale og regionale miljøaftaler, som de er part i.
 4. Parterne bekræfter deres tilsagn om at fremme udviklingen af den internationale handel på en sådan måde, at det sikrer en bæredygtig og forsvarlig forvaltning af miljøet i overensstemmelse med deres tilsagn på dette område, herunder de internationale konventioner, som de er part i, og under behørigt hensyn til deres respektive udviklingsniveau.
 5. Parterne og de undertegnende Cariforumlande er fast besluttet på at bestræbe sig på at fremme handel med varer og tjenesteydelser, som parterne anser for at være miljøvenlige. Det kan bl.a. være miljøteknologi, varer og tjenesteydelser baseret på vedvarende energi og energieffektive varer og tjenesteydelser samt miljømærkede varer.
 Artikel 184
 Beskyttelsesniveauer og ret til at regulere
 1. Idet de anerkender parternes og de undertegnende Cariforumlandes ret til at regulere med henblik på at nå deres eget niveau for indenlandsk miljø- og sundhedsbeskyttelse og forfølge deres egne prioriteringer for bæredygtig udvikling og til at udforme eller ændre deres miljølovgivning og -politikker i overensstemmelse hermed, sikrer parterne og de undertegnende Cariforumlande hver især, at deres egne retsforskrifter og politikker på miljø- og sundhedsområdet fastsætter og tilskynder til høje niveauer for miljø- og sundhedsbeskyttelse, og bestræber sig på fortsat at forbedre disse retsforskrifter og politikker.
 2. Parterne er enige om, at der skal tages hensyn til Cariforumlandenes særlige behov og krav ved udformningen og gennemførelsen af foranstaltninger til beskyttelse af miljøet og folkesundheden, som påvirker handelen mellem parterne.
 3. Intet i denne aftale må fortolkes således, at det forhindrer en part eller de undertegnende Cariforumlande i at indføre eller opretholde foranstaltninger til bevarelse af naturressourcerne eller beskyttelse af miljøet, som er nødvendige for at beskytte menneskers, dyrs eller planters liv eller sundhed, forudsat at sådanne foranstaltninger ikke anvendes på en måde, der udgør en vilkårlig eller uberettiget forskelsbehandling mellem parterne eller en skjult begrænsning af handelen mellem dem.
 Artikel 185
 Regional integration og anvendelse af internationale miljøstandarder
 I lyset af de miljøudfordringer, som deres respektive regioner står over for, og for at fremme udviklingen af den internationale handel på en sådan måde, at det sikrer en bæredygtig og forsvarlig forvaltning af miljøet, erkender parterne vigtigheden af at etablere effektive strategier og foranstaltninger på regionalt plan. I tilfælde, hvor der ikke foreligger relevante miljøstandarder i den nationale eller regionale lovgivning, er parterne er enige om at søge at indføre og gennemføre de relevante internationale standarder, retningslinjer eller henstillinger,


text:
når det er muligt og hensigtsmæssigt.
 Artikel 186
 Videnskabelige oplysninger
 Parterne erkender vigtigheden af at tage hensyn til videnskabelige og tekniske oplysninger, forsigtighedsprincippet samt relevante internationale standarder, retningslinjer og henstillinger, når de udarbejder og gennemfører foranstaltninger til beskyttelse af miljøet og folkesundheden, som påvirker handelen mellem parterne.
 Artikel 187
 Gennemsigtighed
 Parterne og de undertegnende Cariforumlande forpligter sig til at udarbejde, indføre og gennemføre foranstaltninger til beskyttelse af miljøet og folkesundheden, som påvirker handelen mellem parterne, på en gennemsigtig måde, med behørig forudgående varsel og offentlige og gensidige konsultationer samt med passende og rettidig meddelelse til og konsultation af ikke-statslige aktører, herunder den private sektor. Parterne er enige om, at bestemmelserne i denne artikel anses for opfyldt, hvis bestemmelserne om gennemsigtighed i afsnit I, kapitel 6 og 7, er overholdt.
 Artikel 188
 Opretholdelse af beskyttelsesniveauer
 1. Med forbehold af artikel 184, stk. 1, er parterne enige om ikke at tilskynde til handel og udenlandske direkte investeringer med henblik på at øge eller bevare en konkurrencefordel ved at:
 a)
 sænke det beskyttelsesniveau, der er fastsat i den nationale miljø- og sundhedslovgivning
 b)
 fravige eller undlade at anvende denne lovgivning.
 2. Parterne og de undertegnende Cariforumlande forpligter sig til ikke at indføre eller anvende regionale eller nationale handels- eller investeringsrelaterede retsforskrifter eller administrative foranstaltninger på en sådan måde, at det modarbejder foranstaltninger, som har til formål at gavne, beskytte eller bevare miljøet eller naturressourcerne eller at beskytte folkesundheden.
 Artikel 189
 Konsultation og overvågning
 1. Parterne erkender vigtigheden af at overvåge og vurdere virkningerne af gennemførelsen af aftalen på bæredygtig udvikling gennem deres respektive participatoriske processer og institutioner samt gennem sådanne, som etableres som led i denne aftale.
 2. Parterne kan konsultere hinanden og Det Rådgivende Cariforum/EF-udvalg om miljøspørgsmål, som er omfattet af artikel 183-188. Medlemmerne af Det Rådgivende Cariforum/EF-udvalg kan forelægge parterne mundtlige eller skriftlige henstillinger med hensyn til formidling og udveksling af bedste praksis vedrørende de emner, der er omfattet af dette kapitel.
 3. I alle de spørgsmål, der er omfattet af artikel 183-188, kan parterne søge rådgivning hos de relevante internationale organer vedrørende bedste praksis, anvendelsen af effektive politikværktøjer til løsning af handelsrelaterede miljøudfordringer og afdækning af hindringer for en effektiv gennemførelse af miljøstandarder i henhold til relevante multilaterale miljøaftaler.
 4. En part kan anmode om konsultationer med den anden part i spørgsmål vedrørende fortolkningen og anvendelsen af artikel 183-188. Varigheden af konsultationerne må ikke overstige tre måneder. I forbindelse med denne procedure kan enhver part på eget initiativ hånd søge rådgivning hos de relevante internationale organer. I så fald forlænges konsultationsperioden med yderligere tre måneder.
 5. Hvis spørgsmålet ikke løses tilfredsstillende ved konsultationer mellem parterne i medfør af stk. 3, kan enhver part anmode om, at der indkaldes et ekspertudvalg til at undersøge spørgsmålet.
 6. Ekspertudvalget består af tre medlemmer med særlig viden om de emner, der er omfattet af dette kapitel. Formanden må ikke være statsborger i en af parterne. Ekspertudvalget forelægger en rapport for parterne senest tre måneder efter dets nedsættelse. Rapporten stilles til rådighed for Det Rådgivende


text:
Cariforum/EF-udvalg.
 Artikel 190
 Samarbejde
 1. Parterne erkender vigtigheden af at samarbejde om miljøspørgsmål for at nå målene i denne aftale.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 faglig bistand til producenter med henblik på efterlevelse af relevante standarder for produkter mv., der finder anvendelse på Fællesskabets marked
 b)
 fremme af private og offentlige frivillige og markedsbaserede ordninger, herunder relevante mærknings- og akkrediteringsordninger
 c)
 faglig bistand og kapacitetsopbygning, særlig i den offentlige sektor, med henblik på gennemførelse og håndhævelse af multilaterale miljøaftaler, bl.a. med hensyn til handelsrelaterede spørgsmål
 d)
 fremme af parternes indbyrdes handel med naturressourcer, herunder tømmer og træprodukter, hidrørende fra lovlige og bæredygtige kilder
 e)
 bistand til producenter med henblik på udvikling og/eller produktion af varer og tjenesteydelser, som parterne anser for at være miljøvenlige, og
 f)
 fremme af bevidstgørelses- og uddannelsesprogrammer for borgerne vedrørende miljøvarer og -tjenesteydelser for at fremme handelen med sådanne produkter mellem parterne.
 KAPITEL 5
 Sociale aspekter
 Artikel 191
 Mål og multilaterale forpligtelser
 1. Parterne bekræfter deres tilslutning til de internationalt anerkendte grundlæggende arbejdsmarkedsstandarder som defineret i de relevante ILO-konventioner, navnlig vedrørende foreningsfrihed og retten til kollektive forhandlinger, afskaffelse af tvangsarbejde, afskaffelse af de værste former for børnearbejde samt ikke-diskrimination for så vidt angår beskæftigelse. Parterne bekræfter ligeledes deres forpligtelser som medlemmer af ILO og deres forpligtelser i henhold til ILO's erklæring om grundlæggende principper og rettigheder på arbejdet og opfølgningen heraf (1998).
 2. Parterne bekræfter deres tilslutning til FN's Økonomiske og Sociale Råds ministererklæring fra 2006 om fuld beskæftigelse og anstændigt arbejde, der tilskynder til at udvikle den internationale handel på en måde, der fører til fuld og produktiv beskæftigelse og anstændigt arbejde for alle — mænd, kvinder og unge.
 3. Parterne erkender den gavnlige rolle, de grundlæggende arbejdsmarkedsstandarder og anstændigt arbejde kan spille for økonomisk effektivitet, innovation og produktivitet, og fremhæver værdien af større politisk kohærens mellem handelspolitikker på den ene side og beskæftigelse og sociale politikker på den anden side.
 4. Parterne er enige om, at arbejdsmarkedsstandarder ikke må bruges i handelsprotektionistisk øjemed.
 5. Parterne erkender fordelene ved retfærdig og etisk handel og vigtigheden af at fremme denne form for handel mellem dem.
 Artikel 192
 Beskyttelsesniveauer og ret til at regulere
 Idet de anerkender parternes og de undertegnende Cariforumlandes ret til at regulere med henblik på at indføre deres egne sociale bestemmelser og arbejdsmarkedsstandarder i henhold til deres egne prioriteringer for den sociale udvikling og til at udforme eller ændre deres relevante lovgivning og politikker i overensstemmelse hermed, sikrer parterne og de undertegnende Cariforumlande hver især, at deres egne retsforskrifter og politikker på det sociale og arbejdsmarkedsmæssige område fastsætter og tilskynder til høje niveauer for sociale og arbejdsmarkedsrelaterede standarder, som er forenelige med de i artikel 191 nævnte internationalt anerkendte rettigheder, og bestræber sig på fortsat at forbedre disse retsforskrifter og politikker.
 Artikel 193
 Opretholdelse af beskyttelsesniveauer
 Med forbehold af artikel 192 er parterne enige om ikke at tilskynde til handel og udenlandske direkte investeringer med henblik på at øge eller


text:
bevare en konkurrencefordel ved at:
 a)
 sænke det beskyttelsesniveau, der er fastsat i den indenlandske social- og arbejdsmarkedslovgivning
 b)
 fravige eller undlade at anvende denne lovgivning og de pågældende standarder.
 Artikel 194
 Regional integration
 I lyset af de sociale udfordringer, som deres respektive regioner står over for, og for at fremme en bæredygtig udvikling af den internationale handel erkender parterne vigtigheden af at indføre politikker for social samhørighed og foranstaltninger til fremme af anstændigt arbejde på regionalt plan.
 Artikel 195
 Konsultation og overvågning
 1. I overensstemmelse med artikel 191 erkender parterne vigtigheden af at overvåge og vurdere gennemførelsen af aftalen med hensyn til anstændigt arbejde og andre områder af relevans for bæredygtig udvikling gennem deres respektive participatoriske processer og institutioner samt gennem sådanne, som etableres som led i denne aftale.
 2. Parterne kan konsultere hinanden og Det Rådgivende Cariforum/EF-udvalg om sociale spørgsmål, som er omfattet af artikel 191-194. Medlemmerne af Det Rådgivende Cariforum/EF-udvalg kan forelægge parterne mundtlige eller skriftlige henstillinger med hensyn til formidling og udveksling af bedste praksis vedrørende de emner, der er omfattet af dette kapitel.
 3. I alle de spørgsmål, der er omfattet af artikel 191-194, kan parterne søge rådgivning hos ILO vedrørende bedste praksis, anvendelsen af effektive politikværktøjer til løsning af handelsrelaterede sociale udfordringer, f.eks. arbejdsmarkedstilpasninger, og afdækning af hindringer for en effektiv gennemførelse af de grundlæggende arbejdsmarkedsstandarder.
 4. En part kan anmode om konsultationer med den anden part i spørgsmål vedrørende fortolkningen og anvendelsen af artikel 191-194. Varigheden af konsultationerne må ikke overstige tre måneder. I forbindelse med denne procedure kan enhver part på eget initiativ søge rådgivning hos ILO. I så fald forlænges konsultationsperioden med yderligere tre måneder.
 5. Hvis spørgsmålet ikke løses tilfredsstillende ved konsultationer mellem parterne i medfør af stk. 3, kan enhver part anmode om, at der indkaldes et ekspertudvalg til at undersøge spørgsmålet.
 6. Ekspertudvalget består af tre medlemmer med særlig viden om de emner, der er omfattet af dette kapitel. Formanden må ikke være statsborger i en af parterne. Ekspertudvalget forelægger en rapport for parterne senest tre måneder efter dets nedsættelse. Rapporten stilles til rådighed for Det Rådgivende Cariforum/EF-udvalg.
 Artikel 196
 Samarbejde
 1. Parterne erkender vigtigheden af at samarbejde om sociale og arbejdsmarkedsrelaterede spørgsmål for at nå målene i denne aftale.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 udveksling af oplysninger om deres respektive social- og arbejdsmarkedslovgivning og hermed forbundne politikker, bestemmelser og andre foranstaltninger
 b)
 udformning af den nationale social- og arbejdsmarkedslovgivning og styrkelse af den eksisterende lovgivning og af mekanismerne for social dialog, herunder foranstaltninger til fremme af ILO's dagsorden for anstændigt arbejde
 c)
 uddannelses- og bevidstgørelsesprogrammer, herunder undervisningstiltag og politikker vedrørende arbejdsmarkedstilpasninger og bevidstgørelse vedrørende sundheds- og sikkerhedsansvar, arbejdstagernes rettigheder og arbejdsgivernes ansvar, og
 d)
 skærpelse af overholdelsen af national lovgivning og nationale arbejdsretlige forskrifter, herunder initiativer til uddannelse af og kapacitetsopbygning hos tilsynsførende og fremme af virksomhedernes sociale ansvar gennem oplysninger og rapportering til offentligheden.
 KAPITEL 6
 Beskyttelse af personoplysninger
 Artikel 197
 Overordnet mål


text:
1. Parterne og de undertegnende Cariforumlande, som erkender:
 a)
 at de har en fælles interesse i at beskytte fysiske personers grundlæggende rettigheder og frihedsrettigheder, især retten til privatlivets fred, i forbindelse med behandling af personoplysninger
 b)
 at det er vigtigt at opretholde effektive databeskyttelsesordninger for at beskytte forbrugernes interesser, fremme investorernes tillid og lette udvekslingen af personoplysninger hen over grænserne
 c)
 at indsamling og behandling af personoplysninger bør ske på en gennemsigtig og rimelig måde med behørig respekt for den registrerede,
 er enige om at etablere passende retlige og reguleringsmæssige ordninger og sikre, at der er tilstrækkelig administrativ kapacitet til gennemførelsen af disse ordninger, herunder en uafhængig tilsynsmyndighed, for at sikre fysiske personer et rimeligt beskyttelsesniveau i forbindelse med behandling af personoplysninger i overensstemmelse med høje internationale standarder (29).
 2. De undertegnende Cariforumlande bestræber sig på at gennemføre bestemmelserne i stk. 1 så hurtigt som muligt og ikke senere end syv år efter ikrafttrædelsen af denne aftale.
 Artikel 198
 Definitioner
 I dette kapitel forstås ved:
 a)
 »personoplysninger«: enhver form for information om en identificeret eller identificerbar fysisk person (den registrerede)
 b)
 »behandling af personoplysninger«: enhver form for håndtering af personoplysninger, der finder sted, når man f.eks. indsamler, registrerer, organiserer, lagrer, ændrer, henter, konsulterer, anvender, fremlægger, kombinerer, blokerer, sletter eller destruerer personoplysninger eller formidler personoplysninger på tværs af grænserne
 c)
 »registeransvarlig«: enhver fysisk eller juridisk person, myndighed eller andet organ, der bestemmer, til hvilket formål og med hvilke hjælpemidler der må foretages behandling af personoplysninger.
 Artikel 199
 Principper og generelle regler
 Parterne er enige om, at der i de retlige og reguleringsmæssige ordninger og den administrative kapacitet, der skal etableres, som et minimum skal tages højde for følgende indholdsmæssige principper og håndhævelsesmekanismer:
 a)
 Indholdsmæssige principper
 i)
 Formålsbegrænsningsprincippet — oplysninger bør behandles med et bestemt formål og derefter udelukkende anvendes eller videreformidles, for så vidt som dette ikke er uforeneligt med formålet med formidlingen. Der kan kun undtages fra dette princip, når der er hjemmel til det i lovgivningen og det er vigtigt i et demokratisk samfund og af betydning for vigtige samfundsinteresser.
 ii)
 Princippet om oplysningernes kvalitet og proportionalitet — oplysninger bør være nøjagtige og, om nødvendigt, ajourførte. Oplysningerne bør være passende, relevante og ikke overdrevent omfattende i forhold til de formål, hvortil de formidles eller behandles yderligere.
 iii)
 Gennemsigtighedsprincippet — fysiske personer bør have oplysning om formålet med behandlingen af oplysningerne og om, hvem der er den registeransvarlige i tredjelandet, og andre oplysninger, såfremt de er nødvendige af rimelighedshensyn. Der bør kun kunne undtages fra dette princip, når der er hjemmel til det i lovgivningen og det er vigtigt i et demokratisk samfund og af betydning for vigtige samfundsinteresser.
 iv)
 Sikkerhedsprincippet — den registeransvarlige bør træffe tekniske og organisatoriske sikkerhedsforanstaltninger, som er passende i forhold til de risici, behandlingen indebærer. Personer, der arbejder under den registeransvarliges myndighed, herunder en registerfører, må kun behandle data efter instruks fra den registeransvarlige.
 v)
 Ret til adgang, berigtigelse og indsigelse — den registrerede bør have ret til at få en kopi af alle de


text:
oplysninger om vedkommende selv, der behandles, og til at få berigtiget oplysninger, når det kan påvises, at de er ukorrekte. I visse tilfælde bør den registrerede også have mulighed for at gøre indsigelse mod behandlingen af oplysninger om vedkommende selv. Der bør kun kunne undtages fra disse rettigheder, når der er hjemmel til det i lovgivningen og det er vigtigt i et demokratisk samfund og af betydning for vigtige samfundsinteresser.
 vi)
 Begrænsninger af videreformidling — principielt bør den oprindelige modtager af personoplysninger kun videreformidle disse personoplysninger, når den næste modtager (dvs. modtageren af de videreformidlede personoplysninger) også er omfattet af regler, der yder et passende beskyttelsesniveau.
 vii)
 Følsomme oplysninger — oplysninger af særlig karakter, f.eks. oplysninger om racemæssig eller etnisk baggrund, politisk, religiøs eller filosofisk overbevisning, fagforeningsmæssigt tilhørsforhold, helbredsforhold og seksuelle forhold, lovovertrædelser, straffedomme eller sikkerhedsforanstaltninger, må kun behandles, hvis den nationale lovgivning giver yderligere garantier.
 b)
 Håndhævelsesmekanismer
 Der indføres passende mekanismer for at nå følgende mål:
 i)
 at sikre et højt niveau for overholdelse af reglerne, herunder en høj grad af bevidsthed blandt registeransvarlige om deres forpligtelser og blandt registrerede om deres rettigheder og mulighederne for at gøre dem gældende; at indføre effektive og afskrækkende sanktioner; at indføre systemer for direkte kontrol foretaget af myndigheder, auditorer eller uafhængige personer med ansvar for beskyttelse af personoplysninger
 ii)
 at yde individuelle registrerede støtte og hjælp til at gøre deres rettigheder gældende; de skal kunne gennemtvinge deres rettigheder hurtigt og effektivt, uden uoverkommelige omkostninger, bl.a. gennem passende institutionelle ordninger, der muliggør uafhængig behandling af klager
 iii)
 at give den forurettede part passende retsbeskyttelse i tilfælde af regelbrud og mulighed for økonomisk kompensation og eventuelt pålæggelse af sanktioner i overensstemmelse med gældende nationale regler.
 Artikel 200
 Sammenhæng med internationale forpligtelser
 1. Fællesskabet og de undertegnende Cariforumlande informerer hinanden gennem Cariforum/EF-udvalget for Handel og Udvikling om internationale forpligtelser eller arrangementer, de måtte indgå med tredjelande, og om eventuelle forpligtelser, de måtte være underlagt, som kan være af betydning for gennemførelsen af dette kapitel, og navnlig om arrangementer, der indebærer behandling af personoplysninger såsom indsamling og lagring samt adgang for eller formidling til tredjemand af personoplysninger.
 2. I denne henseende skal Fællesskabet og de undertegnende Cariforumlande på foranledning af Fællesskabet eller de undertegnende Cariforumlande indlede konsultationer for at løse ethvert problem, der måtte opstå.
 Artikel 201
 Samarbejde
 1. Parterne erkender vigtigheden af samarbejde for at udvikle passende lovgivningsmæssige, retslige og institutionelle rammer og sikre et passende niveau for beskyttelse af personoplysninger, der harmonerer med målene og principperne i dette kapitel.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 udveksling af information og ekspertise
 b)
 bistand til affattelse af lovgivning, retningslinjer og manualer
 c)
 uddannelse af nøglepersonale
 d)
 bistand til tilvejebringelse af passende institutionelle rammer og til deres funktion
 e)
 bistand til udvikling og gennemførelse af efterlevelsesinitiativer rettet mod erhvervsdrivende og forbrugere med henblik på at skabe større tillid blandt investorerne og i offentligheden.
 DEL III
 TVISTFOREBYGGELSE OG -BILÆGGELSE
 Artikel 202
 Mål
 Målet med denne del


text:
er at forebygge og bilægge eventuelle handelstvister mellem parterne med henblik på at nå frem til gensidigt acceptable løsninger.
 Artikel 203
 Anvendelsesområde
 1. Denne del finder anvendelse på tvister vedrørende fortolkningen og anvendelsen af denne aftale.
 2. Uanset stk. 1 finder proceduren i artikel 98 i Cotonouaftalen anvendelse, hvis der opstår tvist om samarbejde om udviklingsfinansiering som omhandlet i Cotonouaftalen.
 KAPITEL 1
 Konsultation og mægling
 Artikel 204
 Konsultationer
 1. Parterne bestræber sig på at løse eventuelle tvister som omhandlet i artikel 203 ved loyalt at indlede konsultationer med det formål at nå til enighed om en gensidigt acceptabel løsning.
 2. Konsultationer indledes ved, at den ene part fremsender en skriftlig anmodning til den anden part med kopi til Cariforum/EF-udvalget for Handel og Udvikling med angivelse af den pågældende foranstaltning og de bestemmelser i aftalen, som parten finder at foranstaltningen ikke er i overensstemmelse med.
 3. Konsultationer afholdes senest fyrre (40) dage efter indgivelsen af anmodningen. Konsultationerne anses for at være afsluttet tres (60) dage efter indgivelsen af anmodningen, medmindre parterne enes om at fortsætte konsultationerne. Alle oplysninger, der afgives under konsultationerne, behandles fortroligt.
 4. Konsultationer om hastende spørgsmål, herunder spørgsmål om letfordærvelige varer og sæsonvarer, afholdes senest femten (15) dage efter indgivelsen af anmodningen og anses for at være afsluttet tredive (30) dage efter indgivelsen af anmodningen.
 5. Hvis der ikke afholdes konsultationer inden for de frister, der er fastsat i hhv. stk. 3 og 4, eller hvis konsultationerne er afsluttet, uden at der er opnået enighed om en gensidigt acceptabel løsning, kan den klagende part anmode om, at der nedsættes et voldgiftspanel efter artikel 206.
 6. En part indbringer ikke en tvist efter denne del, hvis den drejer sig om fortolkning og anvendelse af kapitel 4 og 5 i afsnit IV, medmindre procedurerne i hhv. artikel 189, stk. 3, 4 og 5, og artikel 195, stk. 3, 4 og 5, er blevet anvendt og der ikke er fundet en tilfredsstillende løsning på sagen senest ni (9) måneder efter, at der er blevet indledt konsultationer. Konsultationer efter de nævnte bestemmelser træder i stedet for konsultationer, som ville have været krævet efter denne artikel.
 Artikel 205
 Mægling
 1. Hvis konsultationer ikke resulterer i en gensidigt acceptabel løsning, kan parterne efter aftale henvende sig til en mægler. Medmindre parterne aftaler andet, er grundlaget for mæglingen den sag, der er henvist til i anmodningen om konsultationer.
 2. Hvis parterne ikke når til enighed om en mægler senest femten (15) dage efter, at de har aftalt at anmode om mægling, vælger formanden for Cariforum/EF-udvalget for Handel og Udvikling eller dennes stedfortræder ved lodtrækning en mægler blandt de personer, som er anført på den i artikel 221 omhandlede liste, og som ikke er statsborgere i en af parterne. Udvælgelsen foretages senest femogtyve (25) dage efter meddelelsen af aftalen om at anmode om mægling og under tilstedeværelse af en repræsentant for hver part. Mægleren indkalder parterne til et møde senest tredive (30) dage efter sin udvælgelse. Parternes indlæg skal være mægleren i hænde senest femten (15)


text:
dage før mødet, og mægleren skal afgive en udtalelse senest femogfyrre (45) dage efter sin udvælgelse.
 3. I mæglerens udtalelse kan indgå en henstilling om, hvordan tvisten kan løses i overensstemmelse med bestemmelserne i denne aftale. Mæglerens udtalelse er ikke bindende.
 4. Parterne kan indgå aftale om at ændre de i stk. 2 anførte frister. Mægleren kan også beslutte at ændre disse frister efter anmodning fra en af parterne eller på eget initiativ under hensyn til de særlige vanskeligheder, den pågældende part måtte være stødt på, eller under hensyn til sagens kompleksitet.
 5. Mæglingsforhandlingerne, særlig alle oplysninger, der kommer frem, og parternes holdninger under forhandlingerne, behandles fortroligt.
 KAPITEL 2
 Tvistbilæggelsesprocedurer
 Afdeling 1
 Voldgiftsprocedure
 Artikel 206
 Indledning af voldgiftsproceduren
 1. Er det ikke lykkedes parterne at løse tvisten gennem konsultationer, jf. artikel 204, eller gennem mægling, jf. artikel 205, kan den klagende part anmode om, at der nedsættes et voldgiftspanel.
 2. Anmodningen om nedsættelse af et voldgiftspanel fremsættes skriftligt over for den indklagede part og Cariforum/EF-udvalget for Handel og Udvikling. Den klagende part anfører i sin anmodning, hvilke foranstaltninger sagen drejer sig om, og gør rede for, hvordan disse foranstaltninger er i strid med bestemmelserne i denne aftale.
 Artikel 207
 Nedsættelse af voldgiftspanelet
 1. Voldgiftspanelet skal bestå af tre voldgiftsmænd.
 2. Senest ti (10) dage efter indgivelsen af anmodningen om nedsættelse af et voldgiftspanel til Cariforum/EF-udvalget for Handel og Udvikling skal parterne konsultere hinanden for at nå frem til en aftale om voldgiftspanelets sammensætning.
 3. Hvis parterne ikke kan nå til enighed om panelets sammensætning inden for fristen i stk. 2, kan begge parter anmode formanden for Cariforum/EF-udvalget for Handel og Udvikling eller dennes stedfortræder om ved lodtrækning at udvælge alle tre medlemmer fra den liste, der er fastsat i henhold til artikel 221, hvoraf én vælges blandt de personer, som den klagende part foreslår, én vælges blandt de personer, der foreslås af den indklagede part, og én vælges blandt de personer, som parterne har udpeget til at fungere som formand. Er parterne enige om et eller flere medlemmer af voldgiftspanelet, udvælges de øvrige medlemmer efter samme procedure.
 4. I tilfælde af tvister vedrørende fortolkningen og anvendelsen af kapitel 4 og 5 i afsnit IV i del II skal panelet omfatte mindst to medlemmer med særlig ekspertise inden for de spørgsmål, som det pågældende kapitel vedrører, udpeget fra en liste på femten (15) personer, der er fastsat af Cariforum/EF-udvalget for Handel og Udvikling, jf. artikel 221.
 5. Formanden for Cariforum/EF-udvalget for Handel og Udvikling eller dennes stedfortræder udvælger voldgiftsmændene senest fem (5) dage efter parternes fremsættelse af anmodningen som omhandlet i stk. 3 og under overværelse af en repræsentant for hver part.
 6. Voldgiftspanelet anses for nedsat på den dato, på hvilken de tre voldgiftsmænd udvælges.
 Artikel 208
 Interimsrapport fra panelet
 Almindeligvis senest et hundrede og tyve (120) dage efter nedsættelsen af voldgiftspanelet fremsender dette til parterne en interimsrapport indeholdende både en beskrivende del og dets konklusioner. Parterne kan fremsætte skriftlige kommentarer over for voldgiftspanelet vedrørende præcise aspekter af dets interimsrapport


text:
senest femten (15) dage efter forelæggelsen af rapporten.
 Artikel 209
 Voldgiftspanelets kendelser
 1. Voldgiftspanelet meddeler parterne og Cariforum/EF-udvalget for Handel og Udvikling sin kendelse senest et hundrede og halvtreds (150) dage efter nedsættelsen af voldgiftspanelet. Finder voldgiftspanelet, at denne frist ikke kan overholdes, skal formanden for panelet meddele parterne og Cariforum/EF-udvalget for Handel og Udvikling dette skriftligt med angivelse af årsagerne til forsinkelsen og datoen for, hvornår panelet efter planen vil afslutte sit arbejde. Kendelsen bør under ingen omstændigheder meddeles senere end et hundrede og firs (180) dage efter nedsættelsen af voldgiftspanelet.
 2. I hastende tilfælde, herunder hvis der er tale om letfordærvelige varer og sæsonvarer, bestræber voldgiftspanelet sig bedst muligt på at afsige sin kendelse senest femoghalvfjerds (75) dage efter nedsættelsen af panelet. Under ingen omstændigheder bør kendelsen afsiges senere end halvfems (90) dage efter nedsættelsen af panelet. Voldgiftspanelet kan senest ti (10) dage efter nedsættelsen af panelet afsige en foreløbig kendelse om, hvorvidt det anser sagen for at haste.
 3. Hver part kan anmode voldgiftspanelet om at fremsætte en anbefaling til, hvordan den indklagede part kan bringe den manglende efterlevelse af aftalen til ophør. I tilfælde af en tvist vedrørende fortolkningen og anvendelsen af kapitel 4 eller 5 i afsnit IV fremsætter voldgiftspanelet også en anbefaling til, hvordan der sikres efterlevelse af de relevante bestemmelser i disse kapitler.
 Afdeling 2
 Efterlevelse
 Artikel 210
 Efterlevelse af voldgiftspanelets kendelse
 Begge parter træffer de fornødne foranstaltninger til at efterleve voldgiftspanelets kendelse, og parterne bestræber sig på i fællesskab at fastsætte en frist for at efterleve kendelsen.
 Artikel 211
 Rimelig frist til efterlevelse
 1. Senest tredive (30) dage efter voldgiftspanelets meddelelse af kendelsen til parterne, meddeler den indklagede part den klagende part og Cariforum/EF-udvalget for Handel og Udvikling, hvor lang en frist der er nødvendig for at efterleve kendelsen (i det følgende benævnt »en rimelig frist«).
 2. Hvis der er uenighed mellem parterne om, hvad der er en rimelig frist til at efterleve voldgiftspanelets kendelse, anmoder den klagende part senest tyve (20) dage efter meddelelsen som omhandlet i stk. 1 skriftligt voldgiftspanelet om at fastsætte en rimelig frist. En sådan anmodning meddeles samtidig til den anden part og til Cariforum/EF-udvalget for Handel og Udvikling. Voldgiftspanelet meddeler parterne og Cariforum/EF-udvalget for Handel og Udvikling sin kendelse senest tredive (30) dage efter indgivelsen af anmodningen.
 3. Ved fastsættelsen af en rimelig frist tager voldgiftspanelet hensyn til, hvor lang tid det normalt vil tage den indklagede part at indføre love eller administrative bestemmelser som dem, denne part har anført som nødvendige for at sikre efterlevelsen. Voldgiftspanelet tager også hensyn til påviselige kapacitetsbegrænsninger, som kan påvirke den indklagede parts indførelse af de nødvendige foranstaltninger.
 4. Hvis det oprindelige voldgiftspanel eller nogle af dets medlemmer ikke kan træde sammen, finder de i artikel 207 fastlagte procedurer anvendelse. Fristen for meddelelse af kendelsen er femogfyrre (45) dage fra indgivelsen af den i stk. 2 omhandlede anmodning.
 5. Den rimelige frist kan forlænges efter aftale mellem parterne.
 Artikel 212
 Prøvelse af foranstaltninger, der er truffet for at efterleve voldgiftspanelets


text:
kendelse
 1. Den indklagede part meddeler, inden den rimelige frist udløber, den anden part og Cariforum/EF-udvalget for Handel og Udvikling, hvilke foranstaltninger den har truffet for at efterleve voldgiftspanelets kendelse.
 2. Hvis der er uenighed mellem parterne om, hvorvidt en foranstaltning meddelt efter stk. 1 er forenelig med denne aftales bestemmelser, kan den klagende part skriftligt anmode voldgiftspanelet om at afgøre spørgsmålet. Det skal af anmodningen fremgå, hvilke foranstaltninger sagen drejer sig om, og hvordan disse foranstaltninger er i strid med bestemmelserne i denne aftale. Voldgiftspanelet meddeler sin kendelse senest halvfems (90) dage efter indgivelsen af anmodningen. I hastende tilfælde, herunder hvis der er tale om letfordærvelige varer og sæsonvarer, meddeler voldgiftspanelet sin kendelse senest femogfyrre (45) dage efter indgivelsen af anmodningen.
 3. Hvis det oprindelige voldgiftspanel eller nogle af dets medlemmer ikke kan træde sammen, finder de i artikel 207 fastlagte procedurer anvendelse. Fristen for meddelelse af kendelsen er et hundrede og fem (105) dage efter indgivelsen af den i stk. 2 omhandlede anmodning.
 Artikel 213
 Midlertidige afbødende foranstaltninger i tilfælde af manglende efterlevelse
 1. Hvis den pågældende part ikke meddeler, hvilke foranstaltninger der er truffet for at efterleve voldgiftpanelets kendelse, inden udløbet af den rimelige frist, eller hvis voldgiftspanelet finder, at den foranstaltning, der er meddelt i henhold til artikel 212, stk. 1, ikke er forenelig med partens forpligtelser i henhold til denne aftale, skal den indklagede part på anmodning af den klagende part fremsætte et tilbud om kompensation. Aftalen forpligter ikke den indklagede part til at tilbyde økonomisk kompensation.
 2. Hvis der ikke senest tredive (30) dage efter udløbet af den rimelige frist eller efter voldgiftspanelets kendelse i henhold til artikel 212 om, at en efterlevelsesforanstaltning ikke er forenelig med bestemmelserne i denne aftale, er opnået enighed om kompensation, er den klagende part berettiget til efter underretning af den anden part at indføre passende foranstaltninger. Ved indførelsen af sådanne foranstaltninger bestræber den klagende part sig på at vælge foranstaltninger, der mindst muligt påvirker opfyldelsen af målene i denne aftale, og tager hensyn til deres konsekvenser for økonomien i den indklagede part og for de enkelte Cariforumlande. Har Fællesskabet fået ret til at indføre sådanne foranstaltninger, skal det desuden vælge foranstaltninger, der er specifikt rettet mod at bringe den manglende efterlevelse til ophør i det eller de Cariforumlande, om hvem det er konstateret, at dets eller deres foranstaltninger ikke er i overensstemmelse med denne aftale. De øvrige Cariforumlande fremmer indførelsen af foranstaltninger til efterlevelse af voldgiftspanelets kendelse i det eller de Cariforumlande, om hvem der er konstateret manglende overensstemmelse. I sager, der vedrører en tvist omfattet af kapitel 4 og 5 i afsnit IV, kan de passende foranstaltninger ikke omfatte suspension af handelsindrømmelser i henhold til denne aftale. Den klagende part kan indføre de passende foranstaltninger ti (10) dage efter datoen for meddelelsen.
 3. Fællesskabet udviser tilbageholdenhed ved anmodning om kompensation eller indførelsen af passende foranstaltninger efter stk. 1 eller 2.
 4. Kompensation eller passende foranstaltninger er midlertidige og må kun anvendes, indtil de foranstaltninger, hvorom det er


text:
konstateret, at de er i strid med denne aftale, er trukket tilbage eller ændret og gjort forenelige med denne aftale, eller indtil parterne er nået til enighed om at løse tvisten.
 Artikel 214
 Prøvelse af efterkommelsesforanstaltninger, der er truffet efter indførelsen af passende foranstaltninger
 1. Den indklagede part meddeler den anden part og Cariforum/EF-udvalget for Handel og Udvikling de foranstaltninger, der er truffet for at efterleve voldgiftspanelets kendelse, og sin anmodning om, at den klagende parts anvendelse af passende foranstaltninger bringes til ophør.
 2. Hvis parterne ikke når til en aftale om de meddelte foranstaltningers forenelighed med bestemmelserne i denne aftale senest tredive (30) dage efter indgivelsen af meddelelsen, anmoder den klagende part skriftligt voldgiftspanelet om at træffe afgørelse. En sådan anmodning meddeles den anden part og Cariforum/EF-udvalget for Handel og Udvikling. Voldgiftspanelets kendelse meddeles parterne og Cariforum/EF-udvalget for Handel og Udvikling senest femogfyrre (45) dage efter indgivelsen af anmodningen. Hvis voldgiftspanelet når frem til, at de foranstaltninger, der er truffet, ikke er i overensstemmelse med bestemmelserne i denne aftale, afgør voldgiftspanelet, om den klagende part fortsat kan anvende passende foranstaltninger. Hvis voldgiftspanelet når frem til, at efterkommelsesforanstaltningerne er i overensstemmelse med bestemmelserne i denne aftale, bringes de passende foranstaltninger til ophør.
 3. Hvis det oprindelige voldgiftspanel eller nogle af dets medlemmer ikke kan træde sammen, finder de i artikel 207 fastsatte procedurer anvendelse. Fristen for meddelelse af kendelsen er tres (60) dage fra indgivelsen af den i stk. 2 omhandlede anmodning.
 Afdeling 3
 Fælles bestemmelser
 Artikel 215
 Gensidigt acceptabel løsning
 Det står parterne frit for til enhver tid at finde en gensidigt acceptabel løsning på tvister, som falder ind under denne del. De meddeler Cariforum/EF-udvalget for Handel og Udvikling en eventuel sådan løsning. Når den gensidigt acceptable løsning er blevet vedtaget, indstilles proceduren.
 Artikel 216
 Forretningsorden
 1. Tvistbilæggelsesprocedurerne i kapitel 2 er omfattet af den forretningsorden, som Cariforum/EF-udvalget for Handel og Udvikling skal vedtage senest tre (3) måneder efter påbegyndelsen af den midlertidige anvendelse af denne aftale.
 2. Voldgiftspanelets møder er offentlige i overensstemmelse med forretningsordenen, medmindre voldgiftspanelet på eget initiativ eller på anmodning af parterne træffer anden afgørelse.
 Artikel 217
 Information og teknisk rådgivning
 Efter anmodning fra en part eller på eget initiativ kan voldgiftspanelet fra enhver kilde, herunder tvistens parter, indhente de oplysninger, det finder nødvendige med henblik på voldgiftspanelproceduren. Voldgiftspanelet har også ret til at søge relevant ekspertrådgivning efter behov. Interesserede parter har tilladelse til at indgive amicus curiae-indlæg til voldgiftspanelet i overensstemmelse med forretningsordenen. Alle oplysninger, der er indhentet på denne måde, skal være tilgængelige for parterne, og de skal kunne fremsætte bemærkninger hertil.
 Artikel 218
 Sprogordning for partsindlæg
 1. Parternes skriftlige og mundtlige indlæg fremsættes på et af parternes officielle sprog.
 2. Parterne bestræber sig på at nå til enighed om et fælles arbejdssprog i forbindelse med sager, der er omfattet af denne del. Hvis parterne ikke kan nå til enighed om et fælles arbejdssprog, foranstalter og bekoster hver part oversættelse af sine skriftlige indlæg og tolkning ved møderne til det sprog, som den